hotchpotch/miracl-hf-unified huggingface dataset:
প্রজাপতি উপত্যকা
প্রজাপতি উপত্যকা
ভারতের ঝাড়খন্ড রাজ্যের রাজধানী রাঁচী শহর থেকে ২০ কি.মি. দূরে লালখাটঙ্গা গ্রামে অবস্থিত ২ একর জমি জুড়ে নির্মীয়মান একটি মনোরম উদ্যান ৷ এটির ইংরাজী নাম ভ্যালি অফ বাটারফ্লাইজ ৷ এটি পূর্ণাঙ্গ ভারে পর্যটকদের কাছে খুলে দেওয়া হয় ২০০৯ সালের ডিসেম্বর মাসে ৷ এটি তৈরি করছেন ঝাড়খন্ড সরকার ৷ এখানে থাকবে ব্লু এন্ড কমন মরমন, কমন ক্রো, কমন টাইগার, জেজিবল, প্লেন টাইগার, মটলেট ইমিগ্রেন্ট ইত্যাদি নানা প্রজাতির প্রজাপতি যা ঝাড়খন্ড রাজ্যে দেখা যায় ৷ এইসব প্রজাপতি সংগ্রহ করা হয় ঝাড়খন্ডের নানা অরণ্য থেকে ৷ এছাড়া এখানে নানা ধরনের পাহাড়ী ও বিরল ফুলগাছও আছে ৷
পাওলি দাম
পাওলি দাম একজন ভারতীয় বাঙালি অভিনেত্রী। তার শৈশব ও কৈশোর কেটেছে পুরানো কলকাতার বৌবাজার নামক স্থানে। কলকাতা বিশ্ববিদ্যালয় থেকে রসায়নে স্নাতোকোত্তর ডিগ্রী অর্জন করেন। অভিনয়ে পদার্পন করেন কৈশোরে। প্রথম দিকে তেমন সাড়া ফেলেননি চলচ্চিত্র শিল্পে। তবে জীবনের এক নতুন মোড় আসে সমরেশ মজুমদারের উপন্যাস "কালবেলা" নিয়ে নির্মিত চলচ্চিত্রে নায়িকা মাধবীলতার ভুমিকায় অভিনয়ের পর। "কালবেলা" ছবিটি তাকে জনপ্রিয়তার শিখরে পৌঁছে দেয়। এরপর তিনি একাধিক ছবিতে নানা চরিত্রে অভিনয় করেন। এগুলির মধ্যে শরদিন্দু বন্দ্যোপাধ্যায় রচিত গোয়েন্দা চরিত্র ব্যোমকেশ বক্সীর স্ত্রী সত্যবতীর চরিত্রে পাওলী দামের অভিনয় উল্লেখযোগ্য।
পাওলি জন্মেছেন কলকাতায়। তার পরিবার বাংলাদেশের ফরিদপুর জেলা থেকে পশ্চিমবঙ্গে চলে আসে। বাবার নাম অমল দাম এবং মায়ের নাম পাপিয়া দাম। এবং ভাইয়ের নাম মৈনাক দাম। পাওলি দাম ৪ ডিসেম্বর ২০১৭ গুয়াহাটির ব্যবসায়ী অর্জুন দেবকে বিয়ে করেন।
কর্নিশ ভাষা
কর্নিশ ভাষা (Cornish language) কেল্টীয় ভাষাসমূহের ব্রাইথনীয় দলের একটি ভাষা। এটি অতীতে ব্রিটেনের দক্ষিণ-পশ্চিমে কর্নওয়ালে প্রচলিত ছিল। ১৮শ শতকে বা ১৯শ শতকের শুরুর দিকে ইংরেজির দাপটে এটি বিলুপ্ত হয়ে যায়। উত্তর-পশ্চিম ফ্রান্সে ব্র‌্যতাইনে প্রচলিত ব্রেটন ভাষার সাথে কর্নিশ ভাষার সবচেয়ে বেশি সাদৃশ্য আছে।
ইংরেজি ভাষা মধ্যযুগ থেকেই কর্নিশ ভাষার উপর ব্যাপক প্রভাব ফেলা শুরু করে। পরবর্তীতে ভাষাটির বানান ব্যবস্থা এবং শব্দভাণ্ডারে অনেক ইংরেজি উপাদান পরিলক্ষিত হয়। ১৬০০ সাল নাগাস কেবল কর্নওয়ালের একেবারে পশ্চিমের অংশে ভাষাটির প্রচলন ছিল। ১৮০০ বা তার কিছু পরে ভাষাটি তার সমস্ত বক্তা হারায়। ভাষাটির আধুনিক পুনরুজ্জীবকেরা একটি একীভূত কর্নিশ ভাষা সৃষ্টি করেছেন এবং এতে কিছু সাহিত্য রচিত হয়েছে। যদিও কিছু কিছু অতি-উৎসাহী ব্যক্তি ভাষাটি বলতে শিখেছেন, এটি এখনও একটি কথ্য ভাষা হিসেবে পুনরায় প্রতিষ্ঠিত হয়নি।
সুইস জার্মান ভাষা
সুইস-জার্মান ভাষা (জার্মান ভাষায় Schweizer Deutsch, সুইস-জার্মান ভাষায় Schwyzertütsch) জার্মান ভাষার আলেমানীয় (উচ্চ জার্মান) উপভাষাগোষ্ঠীর সম্মিলিত নাম। এই জার্মান উপভাষাগুলি রোমান্স ও জার্মানীয় ভাষার সীমান্তের উত্তরে সুইজারল্যান্ডে, লিশটেনষ্টাইনে, অস্ট্রিয়ার ভোরার্লবের্গ প্রদেশে, জার্মানির বাডেন-ভুর্টেমবের্গ প্রদেশের অংশবিশেষে এবং ফ্রান্সের আলজাস অঞ্চলের অংশবিশেষে প্রচলিত। এছাড়া আল্পস পর্বতমালার দক্ষিণে ইতালির কিছু বিচ্ছিন্ন গ্রামে আলেমানীয় উপভাষার প্রচলন পরিলক্ষিত হয়। উপভাষাগুলিকে দুইটি শ্রেণীতে ভাগ করা হয়। বেশিরভাগ উপভাষা, যাদের মধ্যে সুইজারল্যান্ডের জুরিখ ও বের্ন কান্টনে প্রচলিত উপভাষাগুলিও পড়েছে, ঊর্ধ আলেমানীয় নামে পরিচিত। অন্যদিকে বাজেল কান্টন এবং উত্তর আলজাসে প্রচলিত উপভাষাগুলি নিম্ন আলেমানীয় নামে শ্রেণীকৃত করা হয়েছে।
মান্য উচ্চ জার্মান থেকে সুইস-জার্মানের ধ্বনিব্যবস্থা, ব্যাকরণ ও শব্দভাণ্ডার ভিন্ন। সুইস জার্মানের কোন উপভাষাতেই বিশেষ্যের কারক-অনুযায়ী বিভক্তিযোগ হয় না; কেবল জুরিখের উপভাষাটিতে সম্প্রদান কারকে বহুবচন বিশেষ্যের ক্ষেত্রে একটি বিভক্তি যোগ হয়। মান্য উচ্চ জার্মান ভাষার তুলনায় সুইস জার্মানের ক্রিয়াগুলিও বেশ ভিন্ন।
যদিও সুইস-জার্মান ভাষাভাষীরা লেখালেখি, ধর্মীয় বক্তৃতা এবং গণবক্তৃতার সময় মান্য উচ্চ জার্মান ব্যবহার করে, জীবনের বাকী সব ক্ষেত্রে তারা পেশা, শিক্ষা বা সামাজিক শ্রেণী নির্বিশেষে সুইস-জার্মান ভাষাই ব্যবহার করে।
আইমারা ভাষাসমূহ
আইমারা ভাষাসমূহ দক্ষিণ আমেরিকান আদিবাসী আমেরিকান ভাষাসমূহের একটি দল, যেগুলি দক্ষিণ পেরুর উচ্চভূমি এবং সংলগ্ন বলিভীয় এলাকাগুলি নিয়ে গঠিত একটি বেশ বড় অঞ্চল জুড়ে প্রচলিত। কিছু ভাষাবিদ আইমারা ভাষাসমূহ ও কেচুয়া ভাষাসমূহকে একত্রে কেচুমারা নামের একটি বৃহৎ দলের অন্তর্গত বলে মনে করেন।
কারিব ভাষাসমূহ
কারিবান ভাষাসমূহ (ইংরেজি ভাষায় Cariban languages) দক্ষিণ আমেরিকান আদিবাসী আমেরিকান ভাষার একটি দল, যেগুলি স্পেনের আমেরিকা বিজয়ের আগে বৃহত্তর অ্যান্টিল দ্বীপপুঞ্জ থেকে ব্রাজিলের কেন্দ্রীয় মাতো গ্রোস্‌সো মালভূমি পর্যন্ত প্রচলিত ছিল। বেশির ভাগ কারিবান ভাষা অবশ্য আমাজন নদীর উত্তরে বর্তমান উত্তর ব্রাজিল, গুয়াইয়ানা ও ভেনেজুয়েলার দক্ষিণাংশ এবং কলম্বিয়ার নিম্নভূমি অঞ্চলে প্রচলিত ছিল। পশ্চিম ভারতীয় দ্বীপপুঞ্জে প্রচলিত কারিবান ভাষাগুলি বর্তমানে বিলুপ্ত এবং অন্যান্য অঞ্চলেও ভাষাগুলির ব্যবহার চরমভাবে হ্রাস পেয়েছে।
দাজু ভাষাসমূহ
দাজু ভাষাসমূহ (Daju languages) আফ্রিকার মধ্য সুদান, পশ্চিম সুদান এবং পূর্ব চাদে প্রসারিত নুবা পাহাড় অঞ্চলে ছড়িয়ে ছিটিয়ে অবস্থিত কতগুলি পরস্পর সম্পর্কিত ভাষার একটি দল। মধ্য সুদানে প্রচলিত ভাষাগুলির মধ্যে আছে লাগোয়া, লিগুরি ও শাত ভাষা। পশ্চিম সুদানে প্রচলিত ভাষাগুলির মধ্যে আছে বেগো, গেনেইনা, দার্ফুরের দাজু এবং নিয়ালগুলগুলে ভাষা। পূর্ব চাদের ভাষাগুলির মধ্যে দার সিলা ও দার দাজু ভাষাগুলি উল্লেখযোগ্য। দাজু ভাষাগুলি নাইলো-সাহারান ভাষাপরিবারের পূর্ব সুদানীয় দলের অন্তর্গত।
ফ্লেমিশ ভাষা
ফ্লেমিশ ভাষা উত্তর বেলজিয়ামের ঐতিহাসিক ফ্ল্যান্ডার্স অঞ্চলে প্রচলিত ভাষা। এটি ওলন্দাজ ভাষার একটি স্থানীয় রূপ। বেলজিয়ামের বাইরে নেদারল্যান্ডসের দক্ষিণাংশে এবং উত্তর ফ্রান্সের কিছু এলাকাতে ভাষাটি প্রচলিত। বেলজিয়াম ও নেদারল্যান্ডসের সরকার ভাষাটিকে সরকারিভাবে ওলন্দাজ ভাষা হিসেবে গণ্য করে। কিন্তু ঐতিহাসিক ফ্ল্যান্ডার্স অঞ্চলে অবস্থিত লোকেরা ঐতিহাসিক ও সামাজিক-সাংস্কৃতিক কারণে ফ্লেমিশ নামটি ব্যবহার করতে পছন্দ করে।
সোমনাথ চট্টোপাধ্যায়
সোমনাথ চট্টোপাধ্যায় (জন্ম ২৫শে জুলাই, ১৯২৯ - ১৩ই আগস্ট,২০১৮) ভারতীয় বাঙালি রাজনীতিবিদ এবং ভারতীয় সংসদের নিম্নকক্ষ লোকসভার প্রাক্তন অধ্যক্ষ। তিনি সিপিআই(এম) দলের সদস্য ছিলেন এবং নিজের রাজনৈতিক জীবনের শেষ পর্বে দল থেকে বহিষ্কৃত হয়ে দলহীন সাংসদ হিসেবে লোকসভার অধ্যক্ষের দায়িত্বভার পালন করেন। তার পিতা নির্মলচন্দ্র চট্টোপাধ্যায় ছিলেন প্রথিতযশা ব্যারিস্টার ও রাজনীতিবিদ।
ওয়াইন (সফটওয়্যার)
ওয়াইন একটি মুক্ত সফটওয়্যার অ্যাপ্লিকেশন, যা মাইক্রোসফট উইন্ডোজের জন্য লেখা প্রোগ্রামগুলোকে ইউনিক্স-সদৃশ অপারেটিং সিস্টেমে চালাতে অনুমোদন করে। ওয়াইন একটি সফটওয়্যার পাঠাগারও জোগান দেয়, ওয়াইনলিব নামে পরিচিত, যা বিরুদ্ধে ডেভেলপারগণ উইন্ডোজ অ্যাপলিকেশন কম্পাইলার করে তাদেরকে ইউনিক্স-সদৃশ সিস্টেমে পোর্ট সাহায্য করতে পারে।
"ওয়াইন" প্রোজেক্টের যাত্রা শুরু ১৯৯৩ সালে যখন মুক্ত সফটওয়্যার আন্দোলন, আইবিএম সহ অন্যান্য কোম্পানীগুলো তাদের সিস্টেমে উইন্ডোজের সফটওয়্যারগুলো চালানোর প্রয়োজনীয়তা অনুভব করতে থাকে। এ ব্যাপারে প্রথম উদ্দ্যোগটা আসে সান মাইক্রোসিস্টেম এর পক্ষ থেকে। তাদের অধিগ্রহনকৃত কোম্পানী Praxsys Technologies ১৯৯২ সালের সেপ্টেম্বরে Wabi নামে এমন একটি সফটওয়্যার তৈরি করে যা সোলারিস অপারেটিং সিস্টেম ব্যবহারকারীদের সীমিত আকারে উইন্ডোজ সফটওয়্যার চালাতে দেয়।
লিনাক্স ব্যবহারকারীদের জন্য এরকম একটি প্লাটফর্ম তৈরির কাজ খুব দ্রুত শুরু হয় ১৯৯৩ এর জুনে। নামটাও খুব দ্রুত ঠিক করা হয় Wine। এর জন্য একটা মেইলিং লিস্টও তৈরি করা হয়। ওয়াইনের প্রথম উদ্দ্যোক্তাদের মধ্যে ছিলেন Eric Youngdale ও David Metcalfe যাঁরা ছিলেন লিনাক্স কার্নেল হ্যাকার। আরও ছিলেন বর্তমান ওয়াইন প্রজেক্ট লিডার Alexandre Julliard। তখনকার লিডার ছিলেন Bob Amstadt । প্রোজেক্টের প্রাথমিক লক্ষ্য ছিল 16 bit বাইনারী ফাইলগুলো চালানো।
প্রোজেক্টটি খুব দ্রুত এগিয়ে যায় এবং মাত্র ৬ মাসেই উইন্ডোজের Solitaire গেমটি চালানো সম্ভব হয়। নভেম্বর ১৯৯৩ তেJohn Brezak ওয়াইন NetBSD তে চালাতে সক্ষম হন। ওয়াইন টিম এক থেকে দেড় বছরের মধ্যে এটি রিলিজের আশা প্রকাশ করে, এবং সে লক্ষ্যে কাজ চলতে থাকে। মাইক্রোসফট Win32 চালু করলে ওয়াইনের কোডেও ব্যাপক পরিবর্তনের প্রয়োজন দেখা দেয়। নেটওয়ার্ক কানেকশন ও রেজিষ্ট্রি ফাইল সাপোর্ট মেকানিজম যোগ করা দরকার হয়ে পড়ে। আগে ওয়াইনের অ্যাপ্লিকেশনগুলো একই মেমরী ব্যবহার করলেও পরে নিরাপত্তা ব্যবস্হা শক্তিশালী করতে অ্যাপ্লিকেশনগুলোর জন্য আলাদা আলাদা মেমরী অ্যালোকেশনের ব্যবস্হা করা হয়। ১৯৯৪ এ ওয়াইন টিমের দায়িত্ব গ্রহণ করেন Alexandre Julliard । ১৯৯৫ সালের মে মাসে ওয়াইন Win32 সাপোর্ট শুরু করে। জানুয়ারি ১৯৯৬ এ প্রথমবারের মত মাইক্রোসফট ওয়ার্ড ও মাইক্রোসফট এক্সেল চালানো সম্ভব হয়। ১৯৯৭ এর নভেম্বরে ওয়াইনের অফিসিয়াল ওয়েবসাইট চালু করা হয়। Corel ১৯৯৮ সালে ওয়াইনকে বাণিজ্যিক ভাবে ব্যবহারের লক্ষ্যে অর্থায়ন করে। একই সাথে যুক্ত হয় আরেকটি কোম্পানি CodeWeavers । ১৯৯৯ সালে CodeWeavers ওয়াইনে পরিমার্জিত সংস্করণ বের করে। এটা ছিল প্রাফিক্যাল ও সেটাপ ছিল ওয়াইনের চেয়ে অনেক সহজ।বর্তমান ওয়াইন ৭০০জনের অবদানে ১৪ লক্ষ লাইনের সি প্রোগ্রাম!
পিসি গেমিংয়ের জন্য Gavriel State ২০০১ এর আগস্টে গঠন করেন TransGaming কর্পোরেশন। তাদের লক্ষ্য ছিল ওয়াইনে মাইক্রোসফট ডিরেক্টএক্স সাপোর্ট চালু করা। যদিও ১৯৯৭ সালেই Marcus Meissner সীমিত আকারে ওয়াইনে ডিরেক্টএক্স সাপোর্ট চালু করতে সক্ষম হন। TransGaming এর লক্ষ্য ছিল ইনপুট ডিভাইস থেকে 3D accleration সবকিছুতেই DirectX সাপোর্ট চালু। ৬টি গেমের সাপোর্টসহ WineX 1.0 রিলিজ হয় ২০০১ এর অক্টোবরে।
ওয়াইন বর্তমানে অসংখ্য উইন্ডোজ সফটওয়্যার সাপোর্ট করে। ওয়াইন ওয়েবসাইটে এরকম ১২৪৮৬ টি (২২ আগস্ট ২০০৯ পর্যন্ত) সফটওয়্যার ও গেমের লিস্ট আছে। রয়েছে কম্পিটিবলিটি রেটিং।
জলদাপাড়া জাতীয় উদ্যান
জলদাপাড়া জাতীয় উদ্যান (আগে ছিল জলদাপাড়া বন্যপ্রাণী অভয়ারণ্য) পশ্চিমবঙ্গের আলিপুরদুয়ার জেলায় পূর্ব হিমালয়ের পাদদেশে অবস্থিত একটি জাতীয় উদ্যান। সমুদ্রপৃষ্ঠ ৬১ মিটার উচ্চতায় তোর্সা নদীর তীরে অবস্থিত এই অভয়ারণ্যের সামগ্রিক আয়তন ১৪১ বর্গ কিলোমিটার। জলদাপাড়া মূলত নদীকেন্দ্রিক বনাঞ্চলময় একটি সুবিস্তৃত তৃণভূমি। জৈব ও উদ্ভিজ্জ প্রকৃতির বৈচিত্রময় সমাবেশ দেখা যায় এই অভয়ারণ্যে। এগুলির মধ্যে অবলুপ্তপ্রায় একশৃঙ্গ গণ্ডার বিশেষভাবে উল্লেখ্য। এইসব প্রাণী ও উদ্ভিদ সংরক্ষণের উদ্দেশ্যে ১৯৪১ সালে জলদাপাড়া একটি অভয়ারণ্য ঘোষিত হয়।
১০ মে, ২০১২ তারিখে জলদাপাড়া বন্যপ্রাণী অভয়ারণ্যকে "জাতীয় উদ্যান" ঘোষণা করা হয়েছে।
এই বনভূমি প্রধানত লম্বা এলিফ্যান্ট ঘাসবিশিষ্ট সাভানা অঞ্চল। জলদাপাড়া অভয়ারণ্যের মুখ্য আকর্ষণ এশীয় একশৃঙ্গ গন্ডার। অসমের কাজিরাঙা জাতীয় উদ্যানের পর ভারতে এই অভয়ারণ্যেই সর্বাধিক সংখ্যক গন্ডারের দেখা মেলে। এই অভয়ারণ্যে বসবাসকারী অন্যান্য বন্যপ্রাণীগুলি হল বেঙ্গল টাইগার, হাতি, সম্বর হরিণ, মায়া হরিণ, চিতল হরিণ, হগ ডিয়ার, বুনো শুয়োর ও গৌর। জলদাপাড়া পক্ষীদর্শকদের কাছে স্বর্গরাজ্য। ভারতের যে অল্প কয়েকটি অঞ্চলে বেঙ্গল ফ্লোরিক্যান দেখা যায়, তার মধ্যে জলদাপাড়া অন্যতম। এখানে দেখা যায় এমন অন্যান্য পাখিগুলি হল ক্রেস্টেড ইগল, পালাস’স ফিশিং ইগল ও শিরকা। এছাড়া দেখা যায় বনমোরগ, ময়ূর, তোতা, বেঙ্গল ফ্লোরিক্যান, লেসার পেইড হর্নবিল প্রভৃতি।
এখানে সরীসৃপের ভেতরে আছে অজগর, গিরগিটি, ক্রেট, কোবরা, গুই সাপ গিকোস ও মিষ্টি জলে বসবাসকারী কচ্ছপের আটটি প্রজাতি।
১৫ জুন থেকে ১৪ সেপ্টেম্বর পর্যন্ত সময়কাল বাদে বছরের অন্যান্য সময় জলদাপাড়া অভয়ারণ্য পর্যটকদের জন্য খোলা থাকে। অক্টোবর-মে মাসে, বিশেষত মার্চ-এপ্রিল মাসে বনে নতুন ঘাস গজায়।
জলদাপাড়া অভয়ারণ্যে এলিফ্যান্ট সাফারির ব্যবস্থা আছে। হাতির পিঠে চড়ে জঙ্গলের গভীরে যাওয়া যায় এবং বন ও তৃণভূমিতে গন্ডার, হাতির পাল ও অন্যান্য জীবজন্তুর বন্যজীবন প্রত্যক্ষ করা যায়। এলিফ্যান্ট সাফারি ছাড়াও বনে কার সাফারিও করা যায়।
অভয়ারণ্য সংলগ্ন টোটোপাড়া একটি গুরুত্বপূর্ণ নৃতাত্ত্বিক পর্যটনস্থল। টোটোপাড়া বিশ্বে টোটো উপজাতির একমাত্র আবাসস্থল। বর্তমানে টোটোদের জনসংখ্যা ১০০০ জনের কাছাকাছি। তাদের জীবনযাত্রার মানোন্নয়নের জন্য সরকারি ও বেসরকারি স্তরে অনেক উদ্যোগ গৃহীত হয়েছে। যাই হোক, টোটোদের গ্রামে তাদের উপজাতীয় রীতিনীতি প্রত্যক্ষ করা পর্যটকদের কাছে এক বিরল অভিজ্ঞতা।
চিলাপাতা অরণ্যের মধ্যে এই অঞ্চলের দেড় হাজার বছরের পুরনো নল রাজার দুর্গ দেখা যায়। এটি ঐতিহাসিক ও পুরাতাত্ত্বিক গুরুত্বের স্থল। ধ্বংসাবশেষের মধ্যে দুর্গের একটি দরজা ও ভগ্নপ্রাচীরই অবশিষ্ট আছে। পঞ্চম শতাব্দীতে গুপ্তযুগে এই দুর্গ নির্মিত হয়। বর্তমানে এই অঞ্চলটি অসংরক্ষিত। প্রাকৃতিক ভারসাম্যহানির ভয়ে এখানে বেশি পুরাতাত্ত্বিক খননকার্য চালানো হয়নি। চিলাপাতা অরণ্যের এক প্রজাতির গাছ দেখা দেয় যা থেকে মানুষের রক্তের মতো রংবিশিষ্ট তরল নিঃসৃত হয়। এই গাছের মাত্র কয়েকটিই দুর্গপ্রাকারের নিকট দেখা যায়। স্থানীয়দের মতে বিশ্বে এই গাছ অন্যত্র দেখা যায় না এবং এর কোনো উদ্ভিদবৈজ্ঞানিক নামও নেই।
এমিলি গ্রিন বল্চ
এমিলি গ্রিন বল্চ্ () (জন্ম: ৮ই জানুয়ারি, ১৮৬৭ - মৃত্যু: ৯ই জানুয়ারি, ১৯৬১) ছিলেন একজন মার্কিন শিক্ষাবিদ, লেখিকা এবং শান্তিবাদী। নারী আন্তর্জাতিক শান্তি লীগ ও স্বাধীনতা (ডব্লিউআইএলপিএফ)-এর সাথে তাঁর কাজের সফলতার স্বীকৃতিস্বরূপ তিনি ১৯৪৬ সালে জন মট-এর সাথে সম্মিলিতভাবে শান্তিতে নোবেল পুরস্কার পান।
এমিলির জন্ম মার্কিন যুক্তরাষ্ট্রের বোস্টন শহরের জ্যামাইকা প্লেইন পাড়ার এক বিত্তবান পরিবারে। ১৮৮৯ সালে ব্রিন মর কলেজের প্রথম স্নাতকদের মধ্যে তিনি ছিলেন অন্যতম। তিনি ইউরোপে এবং মার্কিন যুক্তরাষ্ট্রে সমাজবিজ্ঞান ও অর্থনীতির উপরে পড়ালেখা করেন। শিক্ষাগত দিক দিয়ে সফল এমিলি ১৯৮৬ সালে ওয়েলেসলি কলেজের অর্থনীতি এবং সমাজবিজ্ঞান অনুষদে যোগদান করেন। প্রথম বিশ্বযুদ্ধের সময় মার্কিন যুক্তরাষ্ট্রকে সংঘাতে জড়িয়ে পড়া থেকে বিরত রাখতে তিনি অনেক প্রচারাভিযান চালান এবং লিগ অভ নেশনস প্রতিষ্ঠায় সহায়তা করেন।
তাঁর শান্তিবাদী চিন্তাধারা ও রাজনৈতিক কার্যক্রমের কারণে ওয়েলেসলি কলেজের সাথে তাঁর চুক্তির ইতি ঘটে। এরপর পরই তিনি বিখ্যাত সংবাদপত্র "দ্য নেশন"-এর সম্পাদক পদে আসীন হন। একই সাথে WILPF-এর সচীব হিসেবে কাজ করতে থাকেন এবং ২য় মেয়াদে ১৯৩৪ সালে আবার প্রায় দেড় বছরের জন্য একই পদে কাজ করেন; এ সময় তিনি কোন বেতন গ্রহণ করেননি। এ সময় তিনি জাতিসংঘকেও তাঁর সৃজনশীল কাজের মাধ্যমে অনেক সহযোগিতা করেন। তিনি আজীবন অবিবাহিত ছিলেন। তার ৯৪তম জন্মদিনের পরের দিনই এ মহীয়সী কর্মপরায়ণ নারী পরলোকগমন করেন।
হিলডে ডোমিন
হিলডে ডোমিন () (১৯০৯-২০০৬) বিংশ শতাব্দীতে জার্মান ভাষার অন্যতম প্রধান কবি। তিনি ১৯০৯ সালে জার্মানির কোলন শহরে জন্মগ্রহণ করেন এবং ২০০৬ সালে হাইডেলবের্গ শহরে মৃত্যুবরণ করেন। ১৯৩২ থেকে ১৯৫৪ সাল পর্যন্ত তিনি জার্মানির বাইরে ছিলেন। বেশির ভাগ সময় কাটিয়েছেন ডোমিনিকান প্রজাতন্ত্রে, যেখানে থাকা অবস্থায় তিনি তাঁর শেষনাম "পাল্‌ম" থেকে বদলে "ডোমিন" রাখেন। তাঁর সাহিত্যকর্ম ২১টিরও বেশি ভাষায় অনূদিত হয়েছে। তিনি জার্মান সাহিত্যের বহু পুরস্কার জিতেছেন।
ফ্লোরিয়ান কুলমাস
ফ্লোরিয়ান কুলমাস () (জন্ম ১৯৪৯, হামবুর্গ, জার্মানি) ডুইসবুর্গ-এসেন বিশ্ববিদ্যালয়ে আধুনিক জাপানের ভাষা ও সংস্কৃতি বিষয়ক অধ্যাপক। তিনি ২০০৪ সালের অক্টোবর থেকে জাপানের টোকিওতে জাপান গবেষণার জার্মান ইন্সটিটিউটের পরিচালক। তিনি বহু বছর জাপানে বাস করেছেন। মূলত লিখন পদ্ধতি, সমাজভাষাবিজ্ঞান ও জাপানবিদ্যাতে গবেষণার জন্য তিনি খ্যাতি কুড়িয়েছেন। তিনি নিয়মিত "জাপান টাইম্‌স", "ফ্রাংকফুর্টার আল্‌গেমাইনে ৎসাইটুং" এবং "নয়ে ৎসুর্শার ৎসাইটুং" দৈনিক পত্রিকাগুলিতে লিখে থাকেন।
জন ডিফ্রান্সিস
জন ডিফ্রান্সিস () (জন্ম: ৩১ আগস্ট, ১৯১১, ব্রিজপোর্ট, কানেটিকাট, মার্কিন যুক্তরাষ্ট্র – মৃত্যু: ২ জানুয়ারি, ২০০৯, হনলুলু, হাওয়াই, মার্কিন যুক্তরাষ্ট্র) একজন মার্কিন ভাষাবিজ্ঞানী ও চীনবিদ। তিনি চীনা ভাষা শিক্ষার বই রচয়িতা ও চীনা অভিধান প্রণেতা হিসেবে খ্যাত। মৃত্যুর আগে তিনি মানোয়ার হাওয়াই বিশ্ববিদ্যালয়ে চৈনিক গবেষণার সংখ্যাতিরিক্ত অধ্যাপক (Professor Emeritus) ছিলেন।
Textbooks (Yale Language Series, Yale University Press):
Accompanying "Supplementary Readers" for the "Intermediate Chinese Reader", (Yale University Press, 1976):Editor of bilingual Chinese dictionaries (University of Hawai'i Press), which are used as databases for software such as Wenlin:
আনাল ঘরানা
আনাল ঘরানা () বিংশ শতাব্দীর ফরাসি ইতিহাসবিদদের সৃষ্ট ইতিহাসরচনাবিদ্যার একটি শৈলী বা ঘরানা। "আনাল" নামটি এসেছে ফরাসি ভাষাতে প্রকাশিত গবেষণা পত্রিকা "আনাল দিস্তোয়ার একোনোমিক এ সোসিয়াল (Annales d'histoire économique et sociale)" থেকে। এই গবেষণা পত্রিকাটি ছাড়াও অনেক গ্রন্থ ও মনোগ্রাফ আনাল ঘরানার মূল উৎস। এই ঘরানাটি ফ্রান্সে এবং অন্য বহু দেশে ইতিহাস রচনার মূলনীতিগুলির উপর ব্যাপক প্রভাব ফেলেছে। বিশেষ করে ইতিহাস রচনায় সমাজবৈজ্ঞানিক পদ্ধতির প্রয়োগ, রাজনৈতিক বা কূটনৈতিক বিষয়ের চেয়ে সামাজিক বিষয়গুলির উপর গুরুত্ব আরোপ, এবং মার্ক্সীয় ইতিহাসরচনাবিদ্যার প্রতি আনুকূল্য প্রদর্শন এই ঘরানার বৈশিষ্ট্য।
ইউরিয়া
ইউরিয়া () বা কার্ব্যামাইড (Carbamide) একটি জৈব যৌগ যার রাসায়নিক সংকেত (NH)CO। ইউরিয়ার অণুতে দুইটি অ্যামাইন (-NH) অবশেষ একটি কার্বনিল (-CO-) ফাংশনাল গ্রুপ দ্বারা সংযুক্ত হয়েছে।
পশুসমূহের দেহে নাইট্রোজেনবিশিষ্ট যৌগসমূহের বিপাক প্রক্রিয়াতে ইউরিয়া একটি গুরুত্বপূর্ণ ভূমিকা পালন করে। স্তন্যপায়ী প্রাণীদের মূত্রে নাইট্রোজেনধারী যৌগের মধ্যে ইউরিয়া প্রধান। ইউরিয়া কঠিন, বর্ণহীন, গন্ধহীন, ক্ষারধর্মী নয়, অম্লধর্মী নয়, পানিতে অতি সহজে দ্রাব্য এবং তুলনামূলকভাবে অবিষাক্ত। এ কারণে নাইট্রোজেনের উৎস হিসেবে এটিকে ব্যাপকভাবে সারে ব্যবহার করা হয়। এছাড়া রাসায়নিক শিল্পে ইউরিয়াকে একটি গুরুত্বপূর্ণ ফিডস্টক (feedstock) হিসেবে ব্যবহার করা হয়।
রাউলি মূত্র থেকে ইউরিয়া পৃথক করেন। জার্মান রসায়নবিদ ফ্রিডরিশ ভোলার ১৮২৮ সালে প্রথম অজৈব পদার্থ থেকে আকস্মিকভাবে জৈব পদার্থ ইউরিয়া সংশ্লেষণের পদ্ধতি আবিষ্কার করেন। তাঁর এই আবিষ্কার গোটা রসায়নের ইতিহাসের একটি গুরুত্বপূর্ণ ঘটনা হিসেবে গণ্য করা হয়।
ইউরিয়া একটি বহুল ব্যবহৃত সার।
বিভিন্ন ধরনের আবদী জমিতে সার হিসেবে ব্যবহার করা হয়।
ওয়ারী
ওয়ারী বুড়িগঙ্গা নদীর ওপর গড়ে ওঠা আদি ঢাকা শহরের প্রথম পরিকল্পিত আবাসিক এলাকা। ঢাকার বিখ্যাত দর্শনীয় স্থান বলধা গার্ডেনও ওয়ারীতে অবস্থিত। সপ্তদশ শতাব্দী্তে চকবাজার, বাংলাবাজার, নবাবপুর ইত্যাদি এলাকায় নাগরিক বসতির পত্তন হয়েছিল ; ধীরে ধীরে সম্পূর্ণ অপরিকল্পিতভাবে যার বিস্তার ঘটেছিল ব্যক্তিগত প্রয়োজনের তাগিদে। একটি পরিকল্পিত আবাসিক এলাকা স্থাপনের উদ্যোগ নেয়া হয় ইস্ট ইন্ডিয়া কোম্পানী-র শাসনামলে, উনিশ শতকের শেষ ভাগে। বর্তমান ওয়ারীর খাস জমি পত্তন দিয়ে জনবসতি গড়ে তোলার উদ্যোগ নেয়া হয়েছিল। সে সময় ওয়ারীর ছয় ভাগের পাঁচ ভাগই ছিল জঙ্গলাকীর্ণ। ১৮৮৪ সালে ঢাকার রাজস্ব প্রশাসক বা ডিস্ট্রিক্ট কালেক্টর ছিলেন ফ্রেডরিক ওয়্যার। তিনি জনবসতি স্থাপনের লক্ষ্যে পুরো এলাকাটিকে তিন ভাগে বিভক্ত করে উন্নয়ন শুরু করেন। তাঁর উদ্যোগে জঙ্গল কেটে রাস্তা তৈরি করা হয়। এসব ছিল লাল সুড়কি বিছানো পথ। এছাড়া রাস্তার দুপাশে তৈরি করা হয় ড্রেন। তৈরি করা হয় পানি সরবরাহের জন্য ওভারজহড পানির ট্যাংক বা রিজার্ভার। ঐতিহাসিকেরা মনে করেন যে ফ্রেডারিক ওয়্যারের নাম অনুসারেই এ আবাসিক এলাকাটির নামকরণ হয়েছিল ওয়ারী। প্রথমত সরকারি কর্মকর্তা ও কর্মচারীদের মধ্যে বিনামূল্যে আবাসিক প্লট বরাদ্দ করা হয় তবে শর্ত দেয় হয় যে তিন বছরের মধ্যে বসত বাড়ি তৈরি করে বসবাস শুরু করতে হবে। বাড়ীর নকশা অনুমোদন করিয়ে নেয়ার শর্তও যুক্ত ছিল। প্রতি ভিটার খাজনা ধরা হয় ছয় টাকা। যেহেতু অধিকাংশ সরকারি চাকুরে ছিল হিন্দু ধর্মালম্বী তাই ওয়ারী হিন্দু-প্রধান এলাকা হিসেবে গড়ে উঠেছিল। সে সময় ওয়ারী ছিল সবুজ নিবিড় একটি চমৎকার আবাসিক এলাকা। তৎকালীন ঢাকার সুন্দর ছিমছাম নিরিবিলি একটি আবাসিক এলাকা হয়ে উঠেছিল ওয়ারী। অধিকাংশই ছিল এক তলা বাড়ী, দুয়েকটি দোতলা। প্রায় প্রতিটি বাড়ী্র সম্মুখভাগে একটি ফুল বাগান, ভেতরাংশে উঠোন। এখানে-ওখানে পুকুর, সুপরিসর খেলার মাঠ, এসবও ছিল। বিংশ শতাব্দীর শেষ পাদে ওয়ারী হেরে যায় ক্রমবর্ধনশীল নতুন ঢাকা শহরের নতুন নতুন আবাসিক এলাকাগুলোর কাছে। ওয়ারী পরিণত হয় পুরোনো বাড়ী ও ভাঙ্গা সড়কের একটি শ্রীহীন এলাকায়। অপরিকল্পিতভাবে গড়ে ওঠে বহুতল ভবন। যানজটে আবদ্ধ এই এলাকা দেখে এখন (২০০৯) বোঝা দুষ্কর যে একদিন ওয়ারী ছিল ঢাকার সবচেয়ে অভিজাত আবাসিক এলাকা।ওয়ারী - প্রথম পরিকল্পিত আবাসিক এলাকা
ক্রাই
ক্রাই () একটি রুশ প্রশাসনিক পারিভাষিক শব্দ যা দিয়ে রাশিয়ার ৮৩টি প্রদেশসদৃশ বিভাজনের মধ্যে ৯টিকে বোঝানো হয়। ব্যুৎপত্তিগতভাবে "ক্রাই" শব্দটি রুশ ক্রিয়া "ক্রোইত" (кроить) থেকে এসেছে, যার অর্থ কাটা।
ঐতিহাসিকভাবে ক্রাই বলতে রাশিয়ার প্রান্তসীমায় অবস্থিত বিশাল অঞ্চলকে বোঝাতো। বর্তমানে "ক্রাই" শব্দটির ব্যবহার নিতান্তই ঐতিহ্যগত, কেননা কিছু ওবলাস্তও ক্রাইয়ের এই সংজ্ঞার মধ্যে পড়ে। তাছাড়া ক্রাই এবং ওবলাস্তের মধ্যে বর্তমানে আইনি কোন পার্থক্য নেই।
রাশিয়ার অন্যান্য বেশির ভাগ বিভাজনের মত ক্রাইগুলিও একাধিক জেলায় তথা রাইওন-এ বিভক্ত।
ইভা ব্রাউন
ইভা ব্রাউন (ফেব্রুয়ারি ৬, ১৯১২ – এপ্রিল ৩০, ১৯৪৫) ছিলেন ২য় বিশ্বযুদ্ধএর জার্মানির রাষ্ট্রনায়ক অ্যাডলফ হিটলার এর স্ত্রী এবং সবচেয়ে অন্তরঙ্গ সহচরী। ১৭ বছর বয়সে মিউনিখ এ কাজ করার সময় তার সাথে হিটলারের প্রথম দেখা হয়। ১৯৪৫ সালে আত্মহত্যার পুর্বেও তিনি ১৯৩৬ সালে আর একবার আত্মহত্যা করতে চেয়েছিলেন। হিটলারের রাজনীতিতে তার কোন প্রভাব পড়েনি তবে এ বিষয়ে ঐতিহাসিকদের বিতর্ক রয়েছে। তার ধূমপান, প্রসাধনী সামগ্রীর ব্যবহার এবং ছোট কাপড় পরে রোদ পোহানো হিটলার পছন্দ করতেন না। তিনি ফটোগ্রাফি খুবই ভালবাসতেন। তার তোলা হিটলারের একটি রঙ্গিন ছবি পাওয়া যায়। ১৯৪৪ সালে তার বোনের সাথে হিটলারের এক সহকারীর বিয়ের আগে তাকে লোকজনের সাথে বিশেষ মিশতে দেখা যায়নি। ১৯৪৫ সালে হিটলারের শেষ ভরসা স্তেইন এর সেনাবাহিনী বিধ্স্ত হয়ে যায় এবং তাঁর অধিকাংশ সঙ্গী মিত্রবাহিনীর কাছে ধরা দেয়। এর ফলে হিটলার তার জীবনের সব আশা-আকাঙ্খা হারিয়ে ফেলেন এবং ইভাকে পালিয়ে যেতে বলেন। কিন্তু ইভা পালিয়ে না গিয়ে সেখানে থেকে যান এবং হিটলারের সাথেই ৩০শে এপ্রিল আত্মহত্ম্যা করেন।সে খুব ভাল
লেবিয়া
ভগোষ্ঠ বা লেবিয়াম (ইংরেজি: labium) এবং (বহুবচন: "লেবিয়া"), ল্যাটিন ভাষা থেকে ব্যুৎপন্ন একটি শব্দ, যার অর্থ হচ্ছে “ওষ্ঠ” বা “ঠোঁট”। লেবিয়াম এবং এর থেকে বু্ৎপত্তি হয়েছে এমন শব্দগুলো, যেমন: লেবিয়াল, ল্যাব্রাম—এগুলো ঠোঁটের মতো গড়ন বিশিষ্ট সব গঠন বোঝাতে ব্যবহৃত হয়। কিন্তু ইংরেজিতে লেবিয়াম বলতে সচরাচর বোঝানো হয় স্ত্রী প্রজনন তন্ত্রের, ভালভার একটি অংশ। লেবিয়ামের দুটি অংশ রয়েছে, ক. লেবিয়া মেজরা বা বৃহদোষ্ঠ, এবং খ. লেবিয়া মাইনরা বা ক্ষুদ্রোষ্ঠ।
লেবিয়া মেজরা বা বৃহদোষ্ঠ
বিভিন্ন স্থানের বিভিন্ন সমাজে যৌনাঙ্গ হিসেবে লেবিয়াকে একটি ব্যক্তিগত ও গোপনীয় অংশ হিসেবে ধরা হয়। জনসম্মুখে এর প্রদর্শনী । বিভিন্ন দেশের বিভিন্ন স্থানে জনসম্মুখে লেবিয়া প্রদর্শন আইন বিরুদ্ধ।
লেবিয়াপ্লাসটি হচ্ছে একপ্রকার শল্যচিকিৎসা, যার দ্বারা সৌন্দর্যতা বৃদ্ধি ও চিকিৎসা সংক্রান্ত কারণে লেবিয়ার পরিবর্তন ঘটানো হয়।
গণেশ চতুর্থী
গণেশ চতুর্থী (দেবনাগরী: गणेश चतुर्थी, Gaṇeśa Caturthī) বা গণেশোৎসব হিন্দু দেবতা গণেশের বাৎসরিক পূজা-উৎসব। শিব ও পার্বতী পুত্র গজানন গণেশ হিন্দুদের বুদ্ধি, সমৃদ্ধি ও সৌভাগ্যের সর্বোচ্চ দেবতা। হিন্দুরা বিশ্বাস করেন এই দিন গণেশ তাঁর ভক্তদের মনোবাঞ্ছা পূর্ণ করতে মর্ত্যে অবতীর্ণ হন। সংস্কৃত, কন্নড়, তামিল ও তেলুগু ভাষায় এই উৎসব বিনায়ক চতুর্থী বা বিনায়ক চবিথি নামেও পরিচিত। কোঙ্কণি ভাষায় এই উৎসবের নাম চবথ ( चवथ)। অন্যদিকে নেপালি ভাষায় এই উৎসবকে বলে চথা (चथा)।
সিদ্ধিদাতা গণেশের জন্মোৎসব রূপে পালিত হয় এই উৎসব। হিন্দু পঞ্জিকা অনুযায়ী ভাদ্র মাসের শুক্লা চতুর্থী তিথিতে গণেশের পূজা বিধেয়। সাধারণত এই দিনটি ২০ অগস্ট থেকে ১৫ সেপ্টেম্বরের মাঝে কোনো এক দিন পড়ে। দশদিনব্যাপী গণেশোৎসবের সমাপ্তি হয় অনন্ত চতুর্দশীর দিন। "ভাদ্রপদ শুক্লপক্ষ চতুর্থী মধ্যাহ্নব্যাপিনী পূর্বাবিদ্ধ" – এই পূজার প্রশস্ত সময়। চতুর্থী দুই দিনে পড়লে পূর্বদিনে পূজা অনুষ্ঠিত হয়। এমনকি দ্বিতীয় দিন মধ্যাহ্নের সম্পূর্ণ সময়ে চতুর্থী বিদ্যমান হলেও পূর্বদিন মধ্যাহ্নে এক ঘটিকার (২৪ মিনিট) জন্যও যদি চতুর্থী বিদ্যমান থাকে তবে পূর্বদিনেই গণেশ পূজা হয়।
গণেশ পূজা ভারতের সর্বত্র অনুষ্ঠিত হলেও এই উৎসব মহারাষ্ট্র, গোয়া, গুজরাট, কর্ণাটক, তামিলনাড়ু ও অন্ধ্রপ্রদেশ রাজ্যে বিশেষ উৎসাহ উদ্দীপনার সঙ্গে পালিত হয়। ভারতের বাইরে নেপালে এই উৎসব মহাসমারোহে পালিত হয়। শ্রীলঙ্কায় তামিল হিন্দুরাও এই উৎসব পালন করে থাকেন।
অদ্ভুত বেগ
ভৌত বিশ্বতত্ত্বে অদ্ভুত বেগ (ইংরেজি ভাষায়: Peculiar velocity) বলতে পশ্চাদপসরণশীল ছায়াপথের এমন সব বেগকে বোঝায় যা হাবল নীতির মাধ্যমে ব্যাখ্যা করা সম্ভব না।
বিজ্ঞানী এডুইন হাবলের নীতি অনুসারে, আমাদের থেকে পেছনে সরে যাওয়া ছায়াপথগুলোর দ্রুতি আমাদের থেকে তাদের দূরত্বের সমানুপাতিক। অন্যান্য কোন ক্রিয়া না থাকলে দূরত্ব ও বেগের এই সম্পর্ক ঠিক এমনই হওয়ার কথা।
কিন্তু ছায়াপথগুলো মহাবিশ্বের সব স্থানে সমানভাবে বণ্টিত নেই। এরা গুচ্ছে গুচ্ছে বিভক্ত। এসব ছায়াপথ গুচ্ছকে বলে স্তবক। একেকটি ছায়াপথ-স্তবকে কয়েক ডজন থেকে শুরু করে কয়েক হাজার ছায়াপথ থাকতে পারে। কোন একটি স্তবকের মধ্যে অবস্থিত এসব ঘন সন্নিবিষ্ট ছায়াপথেরা একে অপরের উপর মহাকর্ষীয় বল প্রয়োগ করে। এই বল এতই শক্তিশালী যে এর কারণে কোন একটি ছায়াপথ সর্বোচ্চ ১,০০০ কিমি/সেকেন্ড দ্রুতি অর্জন করতে পারে, যেকোন দিকে। তাই হাবল নীতিতে আমরা যে অরীয় বেগ হিসাব করি তার সাথে এই বেগ যোগ বা তা থেকে এটা বিয়োগ করতে হবে। নয়ত সঠিক ফলাফল পাওয়া যাবে না। ছায়াপথের দূরত্ব নির্ণয় করতে গিয়ে এই ক্রিয়া থেকে উদ্ভূত ফলাফল হিসাবে আনতে হবে। এটাকে বলা যায় এক ধরনের ত্রুটি সংশোধনী (error correction)। ছায়াপথগুলোর মোট দ্রুতি যত বাড়ে এই ত্রুটির পরিমাণও তত কমে আসে, কারণ সেক্ষেত্রে দূরত্ব বেড়ে যায়।
তবে আরও শুদ্ধ একটি হিসাব আছে। স্তবকের মধ্যকার সবগুলো ছায়াপথের দ্রুতির গড় নিলে অদ্ভুত বেগগুলো একে অপরকে বাতিল করে দেবে। যার ফলে গড় দ্রুতির মাধ্যমেই প্রায় শুদ্ধ ফল লাভ সম্ভব।
উল্লেখ্য, এই অদ্ভুত বেগের কারণেই "লোহিত সরণ জগতে ব্যত্যয়" (Redshift space distortions) দেখা যায়। যেকোন বিশ্বতাত্ত্বিক গণনার ক্ষেত্রে এই লোহিত সরণ জগতের ব্যত্যয় গণনা আবশ্যক।
অনিতা অগ্নিহোত্রী
অনিতা অগ্নিহোত্রী (জন্ম: ১৯৫৬) হলেন একজন ভারতীয় বাঙালি লেখিকা ৷ কর্মসূত্রে তিনি একজন ভারতীয় প্রশাসনিক সেবা কর্মকর্তা৷ তার রচিত সাহিত্যকীর্তিসমূহ বিভিন্ন ভাষায় অনুবাদ হয়েছে ৷
অগ্নিহোত্রী ১৯৫৬ সালে ভারতের পশ্চিমবঙ্গের কলকাতায় জন্মগ্রহণ করেন। তিনি ছয়-সাত বছর বয়স থেকেই কবিতা লিখতেন এবং তার ১৩ থেকে ১৭ বছর বয়সে তার কবিতা শিশুতোষ সাহিত্য সাময়িকী "সন্দেশ"-এ ছাপা হত। লেখক বিমল কর তাকে সাহিত্য রচনায় উদ্ধুদ্ধ করেন। অগ্নিহোত্রী কলকাতার প্রেসিডেন্সি কলেজ থেকে অর্থনীতি বিষয়ে স্নাতক সম্মান লাভ করেন। পরে তিনি কলকাতা বিশ্ববিদ্যালয় থেকে অর্থনীতি বিষয়ে স্নাতকোত্তর এবং লন্ডনের ইস্ট অ্যাঞ্জলিয়া বিশ্ববিদ্যালয় থেকে উন্নত অর্থনীতি বিষয়ে অপর একটি স্নাতকোত্তর ডিগ্রি লাভ করেন।
অগ্নিহোত্রী ১৯৮০ সালে ভারতীয় প্রশাসনিক সেবা কর্মকর্তা হিসেবে যোগদান করেন। সেই সময় থেকে তিনি সাহিত্য রচনাও চালিয়ে যান। তার সাহিত্যকর্মসমূহ ইংরেজি, জার্মান, সুইডিশ সহ প্রধান প্রধান ভারতীয় ভাষায়ও অনূদিত হয়।
মালাক্কা (শহর)
মালাক্কা মালয়েশিয়ার শহর ও সমুদ্রবন্দর এবং মালাক্কা অঙ্গরাজ্যের রাজধানী। শহরটি মালয় উপদ্বীপের দক্ষিণ-পূর্ব উপকূলে, ভারত মহাসাগর ও দক্ষিণ চীন সাগরকে সংযোগকারী মালাক্কা প্রণালীর তীরে অবস্থিত। আনুমানিক ১৪০৩ খ্রিস্টাব্দে মালয়ের জনৈক পলাতক রাজা এই শহরটি প্রতিষ্ঠা করেন। অচিরেই এটি দক্ষিণ-পূর্ব এশিয়ার একটি সমৃদ্ধ বাণিজ্যকেন্দ্রে পরিণত হয়। পালতোলা জাহাজের যুগের সময় মালাক্কা শহর ছিল মালয় উপদ্বীপের সবচেয়ে ব্যস্ত বন্দরগুলির একটি। কিন্তু মালাক্কা পোতাশ্রয়টি আধুনিক সমুদ্রগামী জাহাজগুলির জন্য উপযুক্ত নয় বলে বর্তমানে বন্দরের কর্মকাণ্ড উপকূলীয় বাণিজ্যের মধ্যেই সীমিত।
১৫শ শতকে মালাক্কার রাজারা মালয় উপদ্বীপের অধিকাংশ এবং সুমাত্রা দ্বীপের উপর নিয়ন্ত্রণ স্থাপন করেন। মালাক্কার মধ্য দিয়েই মালয় অঞ্চলে ইসলামের প্রচার ও প্রসার ঘটে। নৌপর্যটক আফঁসু দি আলবুকের্কির (Afonso de Albuquerque) নেতৃত্বে পর্তুগিজেরা ১৫১১ খ্রিস্টাব্দে এই শহর দখল করে। পর্তুগিজ শাসনের সময় সেন্ট ফ্রান্সিস জেভিয়ার এখানে খ্রিস্টধর্ম প্রচার করেন। ১৬৪১ সালে ওলন্দাজরা শহরটি দখল করে। তখন থেকে ১৮২৪ সাল পর্যন্ত শহরটি ওলন্দাজদের নিয়ন্ত্রণে ছিল, তবে মাঝে ১৭৯৫-১৮০২ এবং ১৮১১-১৮১৮, এই দুই সময়ে এটি ব্রিটিশদের অধীনে ছিল। ১৮২৪ সালের পর সুমাত্রা দ্বীপের বেনকুলেন (বর্তমান বেংকুলু) শহরের বিনিময়ে যুক্তরাজ্যে ওলন্দাজদের কাছ থেকে নিয়ে নেয়। সিঙ্গাপুরের উন্নতির সাথে সাথে মালাক্কা শহরের অবনতি ঘটতে থাকে। ১৮২৬ থেকে ১৯৪৬ সাল পর্যন্ত মালাক্কা শাসনের কাজ পেনাং ও সিঙ্গাপুরের সাথে একত্রে পরিচালিত হত।
বর্তমানে এখানে সাড়ে চার লক্ষ লোকের বাস।
মালাক্কা প্রণালী
মালাক্কা প্রণালী (, ; Jawi: سلت ملاک) দক্ষিণ-পূর্ব এশিয়াতে মালয় উপদ্বীপ এবং ইন্দোনেশিয়ার সুমাত্রা দ্বীপের মধ্যে অবস্থিত একটি সংকীর্ণ সমুদ্রপ্রণালী। ১৪০০ থেকে ১৫১১ খ্রিষ্টাব্দের মধ্যে দ্বীপমালা উপর শাসিত মালাক্কা সুলতানাতের নামে এর নামকরণ করা হয়।
মালাক্কা প্রণালীর উত্তরে ভারত মহাসাগরের আন্দামান সাগরকে দক্ষিণে প্রশান্ত মহাসাগরের দক্ষিণ চীন সাগরের সাথে যুক্ত করেছে এবং মালয় উপদ্বীপকে সুমাত্রা দ্বীপ থেকে পৃথক করেছে। প্রণালীটি উত্তর-পশ্চিম থেকে দক্ষিণ-পূর্বে ৮০০ কিলোমিটার দীর্ঘ এবং এর বিস্তার ৬০ কিলোমিটার থেকে ৪৮০ কিলোমিটার হতে পারে। প্রণালীটির দক্ষিণ প্রান্তে অনেকগুলি দ্বীপ আছে। এই প্রণালীটি বিশ্বের সবচেয়ে গুরুত্বপূর্ণ জাহাজগামী সমুদ্রপথের একটি, ইউরোপ ও পূর্ব এশিয়ার মধ্যকার সমুদ্র বাণিজ্য এর মধ্য দিয়ে সংঘটিত হয়। মালাক্কা প্রণালীর উপকূলে অবস্থিত প্রধান বন্দরগুলির মধ্যে আছে মালয় উপদ্বীপের পেনাং (প্রাক্তন জর্জটাউন), পোর্ট সোয়েটেনহাম ও মালাক্কা, এবং সুমাত্রা দ্বীপের বেলাওয়ান বন্দর। সিঙ্গাপুর এই প্রণালীর দক্ষিণতম প্রান্তে অবস্থিত।
মালয় উপদ্বীপ
মালয় উপদ্বীপ (, ) পশ্চিমে ভারত মহাসাগরের আন্দামান সাগর ও মালাক্কা প্রণালী এবং পূর্বে থাই উপসাগর ও দক্ষিণ চীন সাগরের মধ্যে অবস্থিত এশিয়া মহাদেশের সর্বদক্ষিণ প্রান্ত। এটি ১৩°৩০’ উত্তর অক্ষাংশ থেকে মোটামুটি দক্ষিণে ১°২২’ উত্তর অক্ষাংশ পর্যন্ত বিস্তৃত। এর দক্ষিণ প্রান্তে সিঙ্গাপুর প্রণালী অবস্থিত।
এর আয়তন আনুমানিক ৭০ হাজার বর্গমাইল। উত্তরে ক্রা স্থলযোজক থেকে দক্ষিণে সিঙ্গাপুর পর্যন্ত এর দৈর্ঘ্য প্রায় ১,২০০ কিলোমিটার। এর সর্বোচ্চ বিস্তার প্রায় ৩২০ কিলোমিটার; সংকীর্ণতম অংশ ক্রা স্থলযোজকের সর্বনিম্ন বিস্তার প্রায় ৬৪ কিলোমিটার। রাজনৈতিকভাবে মালয় উপদ্বীপের উত্তর ভাগ মিয়ানমার ও থাইল্যান্ডের অন্তর্ভুক্ত এবং দক্ষিণ ভাগ মালয়েশিয়ার অন্তর্গত। দক্ষিণতম প্রান্তটি সিঙ্গাপুরের অন্তর্গত।
উপদ্বীপের দৈর্ঘ্য বরাবর একটি বিচ্ছিন্ন পর্বতমালা বিস্তৃত। পর্বতমালাটির সর্বোচ্চ শৃঙ্গের নাম গুনোং তাহান, যার উচ্চতা ২,১৮৭ মিটার। উপদ্বীপটির প্রায় অর্ধেক জুড়ে রয়েছে ঘন, জীববৈচিত্র্যে পূর্ণ অতিবৃষ্টি অরণ্য, যদিও অরণ্যটি বর্তমানে কৃষি ও অন্যান্য বাণিজ্যিক কর্মকাণ্ডের কারণে হুমকির সম্মুখীন। এখানকার প্রাণীগুলি বোর্নিও ও সুমাত্রা দ্বীপের মত, তবে এখানে হাতি, গণ্ডার এবং বাঘেরও দেখা মেলে। উপদ্বীপটি খনিজ সম্পদে সমৃদ্ধ। এটি পৃথিবীর প্রধানতম টিন উৎপাদনকারী অঞ্চল। অন্যান্য খনিজের মধ্যে সোনা ও রূপা গুরুত্বপূর্ণ। এখানকার ৯০% লোক কৃষিজীবী। রবার ও চা প্রধান অর্থকরী কৃষিদ্রব্য। অন্যান্য কৃষিদ্রব্যের মধ্যে আছে নারকেলের শুকনো শাঁস, নারকেল তেল, পাম তেল, টাপিওকা, চীনাবাদাম, আনারস ও কলা। ধান এখানকার প্রধান খাদ্যশস্য। মালয় উপদ্বীপটি এশিয়ার মূল ভূখণ্ড এবং ইন্দোনেশিয়া দ্বীপপুঞ্জের মধ্যে প্রাকৃতিক ও সাংস্কৃতিক সেতুবন্ধন হিসেবে বিদ্যমান।
নবদ্বীপ হালদার
নবদ্বীপ হালদার একজন ভারতীয় বাঙালী অভিনেতা ছিলেন৷ তিনি ১৯১১ সালে পশ্চিমবঙ্গের বর্ধমান জেলার সোনাপলাশটা গ্রামে জন্মগ্রহণ করেন৷ বাংলা চলচ্চিত্রে আসেন ৩০ এর দশকে৷ মূলত কৌতুক অভিনেতা ছিলেন৷ নানা হাস্যরসপূর্ণ চরিত্রে অভিনয় করেছেন তিনি৷ এছাড়া অনেক শ্রুতিনাটকে কন্ঠদান করেছেন৷ তার ভাঙ্গা গলা ও অভিনয়ের কৌশল তাঁকে জনপ্রিয়তার শিখরে নিয়ে গিয়েছিল।
ল্য মঁস
ল্য মঁস () উত্তর-পশ্চিম ফ্রান্সের পেই-দ্য-লা-লোয়ার প্রদেশের সার্ত দেপার্ত্যমঁ-র রাজধানী। এটি প্রাক্তন মেন প্রদেশের রাজধানী ছিল। বর্তমানে এটি একটি গুরুত্বপূর্ণ রেল ও শিল্পকেন্দ্র। এখানে মোটরযান নির্মাণ, খামার ও রেল যন্ত্রপাতি, রাসায়নিক দ্রব্য, টেক্সটাইল এবং প্রক্রিয়াজাত খাদ্যের কারখানা আছে। দর্শনীয় স্থানের মধ্যে আছে ১১শ শতক থেকে ১৩শ শতকের মধ্যে আংশিক গথিক ও আংশিক রোমান ধাঁচে নির্মিত সাঁ জুলিয়াঁর ক্যাথিড্রাল ও ১০ম শতকে স্থাপিত নোত্র দাম দ্য লা কুতুর-এর গির্জা। এখানে মেন বিশ্ববিদ্যালয় (১৯৬৯) অবস্থিত। শহরের কাছেই প্রতি বছর একটি ২৪-ঘণ্টাব্যাপী মোটর প্রতিযোগিতা হয়। সেটির নামও ল্য মঁস।
ল্য মঁস রোমান-পূর্ব যুগেই প্রতিষ্ঠা করা হয়েছিল। ১০৬৩ সালে উইলিয়াম দ্য কংকারার শহরটি দখল করেন। পরবর্তীতে ব্রিটেন ও ফ্রান্সের মধ্যে একশ বছরের যুদ্ধে শহরটিকে বহুবার অবরোধ করা হয়। জার্মানরা ১৮৭০-৭১ সালের ফ্রাংকো-প্রুসীয় যুদ্ধের সময় শহরটি দখল করে এবং দ্বিতীয় বিশ্বযুদ্ধের সময় আবার দখল করে। এখানে প্রায় দেড় লক্ষ লোকের বাস। এখানকার অধিবাসীরা ফরাসি ভাষাতে মঁসো "Manceaux" (পুরুষেরা) এবং মঁসেল "Mancelles" (মহিলারা) নামে পরিচিত।
অঁদ্রে মাল্‌রো
অঁদ্রে মালরো ডিএসও (; নভেম্বর ৩, ১৯০১ – নভেম্বর ২৩, ১৯৭৬) ছিলেন একজন ফরাসি ঔপন্যাসিক, প্রত্নতত্ত্ববিদ, শিল্পকলা তাত্ত্বিক এবং সংস্কৃতি বিষয়ক মন্ত্রী। যাঁর লেখা বিংশ শতাব্দীর সংস্কৃতিতে বিরাট অবদান রেখেছে।
মালরো ১৯০১ সালের ৩রা নভেম্বর প্যারিসের এক সচ্ছল পরিবারে জন্ম নেন। তিনি প্যারিসের একোল দে লঁগ ওরিয়াঁতাল (l'École des Langues orientales, বর্তমান নাম Institut national des langues et civilisations orientales)-এ শিক্ষা লাভ করেন। ১৯২৩ সালে ২১ বছর বয়সে প্রত্নতাত্ত্বিক গবেষণার কাজে তিনি সস্ত্রীক ইন্দোচীন উপদ্বীপের ক্যাম্বোডিয়াতে যান। সেখানে ফ্রান্সের বিরুদ্ধে আন্নামীয়দের স্বাধীনতা সংগ্রামে তিনি সক্রিয় হয়ে পড়েন। ১৯২৫-২৭ সালে চীনের গৃহযুদ্ধে তিনি কুওমিন্তাংয়ের পক্ষে সক্রিয় অংশগ্রহণ করেন। মালরো তাঁর এশীয় অভিজ্ঞতাকে পটভূমি করে তিনটি উপন্যাস লেখেন: "লে কোঁকেরঁ" "Les Conquérants" (১৯২৮), "লা ভোয়া রইয়াল" "La Voie royale" (১৯৩০) এবং "লা কোঁদিসিওঁ উমেন" "La Condition humaine" (১৯৩৩)। এদের মধ্যে শেষেরটি মর্যাদাপূর্ণ প্রি গোঁকুর (Prix Goncourt) পুরস্কার জেতে এবং আন্তর্জাতিক খ্যাতি কুড়ায়। হিটলারের অধীন জার্মানিতে ভ্রমণের পর লেখেন তাঁর পরবর্তী উপন্যাস "ল্য তঁ দু মেপ্রি" "Le Temps du mépris" (১৯৩৫)। ১৯৩৬-১৯৩৯ সালে রাজার অণুগত হয়ে স্পেনের গৃহযুদ্ধে যোগ দেন। সেখানে তিনি একটি স্কোয়াড্রনের বিমানচালক ছিলেন। এই গৃহযুদ্ধের অভিজ্ঞতাকে আশ্রয় করে তিনি লেখেন "লেস্পোয়ার" "L'Espoir" (১৯৩৭) নামের উপন্যাস।
দ্বিতীয় বিশ্বযুদ্ধের সময় মালরো স্বেচ্ছাসেবী প্রাইভেট হিসেবে অংশ নেন। তাঁকে জার্মানরা বন্দী করে, কিন্তু তিনি পালিয়ে যান। এরপর তিনি ফরাসি প্রতিরোধের একজন কর্নেল হিসেবে কাজ করেন এবং পুনরায় বন্দী হন। প্রথম জীবনে সাম্যবাদের সাথে জড়িত থাকলেও ১৯৪৫-১৯৪৬ সালে তিনি ফ্রান্সের রাষ্ট্রপতি শার্ল দ্য গোলের অন্তর্বর্তীকালীন সরকারের তথ্যসচিব হন। ১৯৫৯ থেকে ১৯৬৯ সাল পর্যন্ত তিনি ফ্রান্সের সংস্কৃতি বিষয়ক মন্ত্রী ছিলেন। এরপর তিনি অবসর জীবনে চলে যান এবং প্যারিসের এক শহরতলীতে বাস করা শুরু করেন। ১৯৭৬ সালের ২৩শে নভেম্বরে মৃত্যুর আগ পর্যন্ত তিনি লেখালেখি চালিয়ে যান।
মালরো নন্দনতত্ত্বের উপর প্রচুর লিখেছেন। তাঁর "প্‌সিকোলোজি দ্য লার" "Psychologie de l'art" (১৯৪৭-৪৯) নন্দনতত্ত্বের উপর একটি গুরুত্বপূর্ণ গ্রন্থ। এটি পরবর্তীতে সংক্ষিপ্তাকারে "লে ভোয়া দু সিলঁস" "Les Voix du silence" (১৯৫১) নামে প্রকাশিত হয়। এছাড়া "লা মেতামর্ফোজ দে দিও" "La Métamorphose des dieux" (তিন খণ্ড, ১৯৫৭, ১৯৭৪, ১৯৭৬) এবং "ল্য ত্রিয়ঁগ্ল নোয়ার" "Le Triangle noir" (১৯৭০) গ্রন্থগুলিও শিল্পকলার উপর লেখা। অন্যান্য গুরুত্বপূর্ণ গ্রন্থের মধ্যে আছে "লে নোয়াইয়ে দু লালতেনবুর্গ" "Les Noyers de l'Altenburg" (১৯৪৮)।
মালরো তার সমসাময়িক ঘটনাবলির সাথে পূর্ণভাবে সম্পৃক্ত ছিলেন। ১৯৬৭ সালে তাঁর আত্মজীবনী "অঁতিমেমোয়ার" "Antimémoires"-এর প্রথম খণ্ড প্রকাশিত হয়। ১৯৭২ সালে প্রকাশিত "লে শেন কোঁ আবা" "Les Chênes qu'on abat" ছিল জীবদ্দশায় প্রকাশিত তাঁর শেষ গ্রন্থ।
মাস্কারা, আলজেরিয়া
মাস্কারা () উত্তর-পশ্চিম আলজেরিয়ার একটি শহর এবং মাস্কারা প্রদেশের রাজধানী। এটি ওরান শহরের দক্ষিণ-পূর্বে অবস্থিত। এখানে প্রায় দেড় লক্ষ লোকের বাস।
১৭০১ সালে উসমানীয়দের একটি দুর্গ শহর হিসেবে মাস্কারার প্রতিষ্ঠা হয়। স্পেনের আন্দালুসিয়া থেকে আগত বহু মুসলিমরা এখানে বাস করা শুরু করে। ১৭৯০-এর দিকে আন্দালুসীয় মুসলিমেরা এখান থেকে চলে যায় এবং উসমানীয়রা এখানে ইহুদীদের বসতি স্থাপনের জন্য নিয়ে আসে। ১৮৩২ সালে এটি ফরাসি উপনিবেশবিরোধী আমীর আবদুল কাদিরের প্রশাসনিক কেন্দ্র ছিল। ১৮৩৫ সালে ফরাসিরা শহরটি ধ্বংস করে দেয়। ১৮৪১ সালে ফরাসিরা শহরটির পূর্ণ নিয়ন্ত্রণ নেয়। ১৯৯৪ সালে এক ভূমিকম্পে এখানে ১৭১ জন মারা যায়।
মাস্কা সাদা রঙের ওয়াইনের একটি প্রসিদ্ধ ব্যবসাকেন্দ্র। এছাড়া চামড়াজাত দ্রব্য, খাদ্যশস্য ও জলপাইয়ের ব্যবসাও হয়। শহরটি দুইভাগে বিভক্ত - পুরাতন মুসলিম অংশ এবং নতুন ফরাসি অংশ।
মুষ্টিযুদ্ধ
বক্সিং (মুষ্টিযুদ্ধ, পুরস্কার যুদ্ধ, সুইট সায়েন্স বা গ্রিক পিগ্মেছিয়া) একটি মার্শাল আর্ট এবং যুদ্ধ খেলা যেখানে দুটি মানুষ শক্তি, প্রতিবর্তী ক্রিয়া, এবং সহনশীলতার পরীক্ষায় দস্তানা হাতে নিয়োজিত থাকে প্রতিদ্বন্দ্বীকে ঘুষির মাধ্যমে নকআউটের লক্ষে।
অপেশাদার বক্সিং একটি অলিম্পিক এবং কমনওয়েলথ খেলা এবং একটি প্রধান আন্তর্জাতিক গেম।এটির নিজস্ব বিশ্ব চ্যাম্পিয়নশিপ রয়েছে। বক্সিং এক থেকে তিন মিনিট চক্রের অন্তর একটি ধারাবাহিক খেলা যেটি একজন রেফারির তত্ত্বাবধানে খেলা হয়। ফলাফল নির্ধারিত হয় যখন রেফারি কোনো প্রতিপক্ষকে অসমর্থ গণ্য করে, একটি নিয়ম ভঙ্গের জন্য অযোগ্য ঘোষিত হয়, তোয়ালে নিক্ষেপ দ্বারা পদত্যাগ, অথবা প্রতিযোগিতার শেষে বিচারক স্কোরকার্ড ভিত্তি করে বিজয়ী বা বিজিত ঘোষণা করে।
বক্সিং এর জন্মলগ্ন প্রাচীন গ্রিস থেকে খ্রিস্টপূর্ব ৬৮৮ অব্দে অলিম্পিক গেমস। বক্সিং ১৬শ থেকে ১৮শ শতাব্দীর prizefights মূলত গ্রেট ব্রিটেনের (নিচের পৃষ্ঠায় আরো বিস্তারিত), আধুনিক বক্সিং এর অগ্রদূত মধ্যবর্তি ১৯শ শতাব্দীর মধ্যে, গ্রেট ব্রিটেন এবং পরে মার্কিন যুক্তরাষ্ট্রে।২০০৪ সালে, ESPN এ বিশ্বের সবচেয়ে জটিল খেলা হিসাবে স্থান পেয়েছিল বক্সিং।
প্রাথমিক শারীরিক ওজন অনুসারে মুষ্টিযোদ্ধাদের নিচের মত করে শ্রেণীকরণ করা হয়:এক শ্রেণীর মুষ্টিযোদ্ধাদের বিপক্ষে অন্য শ্রেণীর সাথে লড়তে দেওয়া হয় না।
মুহাম্মদ আলী, রুবিন হারিকেন কার্টার, অস্কার দ্য লা হোয়া, জ্যাক ডেম্পসে, জর্জ ফোরম্যান, জো ফ্রেজিয়ার, ইভান্ডার হলিফিল্ড, লিনক্স লুইস, জো লুইস, রকি মার্সিয়ানো, ম্যানি প্যাকুইয়াও, উইলি পেপ, সুগার রে রবিনসন, ম্যাক্স সেলিং, মাইক টাইসন প্রমূখ।
সূর্য্যশেখর গঙ্গোপাধ্যায়
সূর্য্যশেখর গঙ্গোপাধ্যায় একজন ভারতীয় বাঙালি দাবাড়ূ, এবং দাবার গ্র্যান্ড মাস্টার। সূর্য্যশেখর জন্ম কলকাতায় জন্মগ্রহণ করেন এবং তার শিক্ষা কলকাতার স্কটিসচার্চ স্কুলে। ৫ বছর বয়স থেকে দাবা ও ক্যারাটে শিক্ষা শুরু করেন। অনূর্ধ্ব ১০ ও ১২ বয়সী জাতীয় প্রতিযোগীতায় একাধিকবার ভারত চাম্পিয়ন হয়েছেন। দাবা বিশ্বকাপে একাধিকবার অংশগ্রহণ করলেও এখনো পর্যন্ত সফল হননি।
মূল্য স্তর
মূল্য স্তর () বলতে অর্থনীতিতে কোন বিশেষ অঞ্চলের বিশেষ সময়ের নির্দিষ্ট দ্রব্যসামগ্রী ও সেবার গড়পরতা মূল্যের হিসাবকে বোঝায়। মূল্য স্তর বাড়লে সমান পরিমাণ টাকায় অপেক্ষাকৃত স্বল্প পরিমাণ দ্রব্য কেনা যায়। তাই মূল্য স্তর বাড়লে মুদ্রার মূল্য হ্রাস পায়। একইভাবে মূল্য স্তর কমলে মুদ্রার মূল্য বাড়তে থাকে, অর্থাৎ সমান টাকায় আগের চেয়ে বেশি দ্রব্য কেনা যায়। মুদ্রার মূল্য মূল্য স্তরের সাথে বিপরীত অনুপাতে (inversely proportional) পরিবর্তিত হয়।
পার্ণো মিত্র
পর্ণো মিত্র একজন ভারতীয় বাঙালি চিত্রাভিনেত্রী৷ মূলত বিভিন্ন বাংলা টেলিভিশন চ্যানেলের ধারাবাহিকগুলিতে অভিনয় করেন৷ তবে পরিচিতি আসে রবি ওঝা নির্দেশিত খেলা এবং মোহনা এই দুটি ধারাবাহিকে অভিনয় করার পর৷ অভিনয় ছাড়াও তিনি মডেলিং জগতের এক পরিচিত মুখ৷
পর্ণো মিত্র জন্মগ্রহন করেন ৩১ অক্টোবর ১৯৮৭ সালে। পর্ণো মিত্র তার শিক্ষা জীবনের প্রাথমিক পর্যায় শেষ করেন প্রট মেমোরিয়াল স্কুল এ। পর্ণো মিত্র তার স্নাতক স্তর শেষ করেন কলকাতা বিশ্ববিদ্যালয় এর ইংরেজি বিভাগ থেকে।
ম্যাসাচুসেটস উপসাগর
ম্যাসাচুসেটস উপসাগর () মার্কিন যুক্তরাষ্ট্রের ম্যাসাচুসেটস অঙ্গরাজ্যের পূর্ব উপকূল ঘেঁষে অবস্থিত আটলান্টিক মহাসাগরের অংশবিশেষ। এটি উত্তরে অ্যান অন্তরীপ থেকে বক্রভাবে দক্ষিণে প্লিমাথ উপসাগর পর্যন্ত বিস্তৃত। এটি ম্যাসাচুসেটস অঙ্গরাজ্যের উপকূলকে নির্দিষ্ট আকৃতি প্রদান করেছে। কখনও কখনও কেপ কড উপসাগরকে এর অন্তর্ভুক্ত করা হয়। বস্টন শহরটি এই উপসাগরের সবচেয়ে পশ্চিম প্রান্তের কাছে অবস্থিত।
অয়ন বন্দ্যোপাধ্যায়
অয়ন বন্দ্যোপাধ্যায় একজন ভারতীয় চলচ্চিত্র অভিনেতা ৷ ইনার জন্ম ১৯৫৬ সালে কলকাতায় ৷ ছাত্র ছিলেন দক্ষিণ কলকাতার যোধপুর পার্ক বয়েজ হাই স্কুলের ৷ প্রথম ছায়াছবি করেন কিশোর বয়সে ৷ বিভুতি ভুষন মুখোপাধ্যায় রচিত ঊপন্যাস নিয়ে তরুণ মজুমদার পরিচালিত ছায়াছবি শ্রীমান পৃথ্বীরাজ ৷ এটি ব্যাপক জনপ্রিয়তা করে ৷ এর জন্য তিনি ওই বছর বি. এফ. জে. এ পুরস্কার লাভ করেন ৷ পরবর্তীকালে তিনি অভিনয় থেকে সবে এসে ব্যাঙ্কে চাকরি নেন ৷
তাঁর অভিনীত কয়েকটি চলচ্চিত্র হল
সুব্রত পাল
সুব্রত পাল (জন্ম: ২৪ ডিসেম্বর, ১৯৮৬) একজন ভারতীয় বাঙালি ফুটবলার ৷ বর্তমানে ভারতের জাতীয় দলের গোলরক্ষক ৷ খেলা শেখেন ২০০০ সালে টাটা ফুটবল একাদেমীতে ৷ পরবর্তীকালে ২০০৩ সালে কলকাতার মোহনবাগান ক্লাবে যোগ দেন ৷ নেহেরু কাপ ও এ এফ সি চ্যালেঞ্জারর্স কাপে আন্তর্জাতিক মানের সাফল্য তার খেলোয়াড় জীবনে আলাদা মাত্রা এবে দেয় ৷
লঁস
লঁস () উত্তর ফ্রান্সের পা-দ্য-কালে দেপার্ত্যমঁ-র একটি শহর। এটি লিল শহরের কাছে অবস্থিত। লঁস শহরটি একটি গুরুত্বপূর্ণ কয়লা বেসিন অঞ্চলের প্রধান শিল্পোৎপাদন কেন্দ্র। এখানে টেক্সটাইল, ধাতব দ্রব্য এবং প্রক্রিয়াজাত খাদ্যের কারখানা আছে। প্রথম ও দ্বিতীয় উভয় বিশ্বযুদ্ধেই জার্মানরা শহরটি দখল করে এবং শহরের ব্যাপক ক্ষতি সাধন করে। এখানে প্রায় ৩৬ হাজার লোকের বাস।
লম্বক (দ্বীপ)
লম্বক (ইন্দোনেশীয় ভাষায়: Pulau Lombok) দক্ষিণ-পূর্ব ইন্দোনেশিয়ার ক্ষুদ্র সুন্দা দ্বীপপুঞ্জের একটি দ্বীপ। এটি ইন্দোনেশিয়ার পশ্চিম নুসা তেংগারা প্রদেশের মধ্যে পড়েছে। দ্বীপটি পশ্চিমে বালি দ্বীপ হতে লম্বক প্রণালী দ্বারা এবং পূর্বে আলাস প্রণালী দ্বারা সুম্বাওয়া দ্বীপ থেকে বিচ্ছিন্ন। মোটামুটি গোলাকৃতির এই দ্বীপটির আয়তন ৪,৭২৫ বর্গকিলোমিটার। দ্বীপের দক্ষিণ-পশ্চিম প্রান্তটি লেজের মত প্রসারিত। দ্বীপটি আগ্নেয়গিরিতে পূর্ণ, যাদের মধ্যে ৩,৭২৬ মিটার উঁচু রিনজানি সর্বোচ্চ পর্বতশৃঙ্গ; রিনজানি ইন্দোনেশিয়ার ৩য় সর্বোচ্চ পর্বতশৃঙ্গ। দ্বীপের পশ্চিম উপকূলে অবস্থিত মাতারাম শহরটি প্রধান লোকালয় ও প্রাদেশিক রাজধানী। কাছেই আম্পেনাম নামের বন্দর শহরে মাতারাম সরকারি বিশ্ববিদ্যালয় অবস্থিত।
দ্বীপটির উদ্ভিদ ও প্রাণীগুলি বালি ও দক্ষিণ-পূর্ব এশীয় ধরনের নয়, বরং অস্ট্রেলীয় প্রাণীদের সাথে এদের বেশি মিল রয়েছে। প্রকৃতিবিজ্ঞানী আলফ্রেড রাসেন ওয়ালেস দ্বীপটিকে এশিয়া ও অস্ট্রেলিয়ার প্রাণীসমূহের বিভক্তিসীমার অংশ বলে উল্লেখ করেছেন।
ইউরোপীয়দের মধ্যে ১৬৭৪ সালে ওলন্দাজের প্রথম এই দ্বীপটি দেখতে পায় এবং তারা দ্বীপের পূর্ব অংশে বসতি স্থাপন করে। পশ্চিম অংশে বালি দ্বীপের এক হিন্দু রাজা শাসন করতেন। হিন্দু রাজার বিরুদ্ধে স্থানীয়রা বিদ্রোহ করলে ১৮৯৪ সালে ওলন্দাজরা সমগ্র দ্বীপটি দখলে নেয়।
লম্বকে উৎপন্ন কৃষিদ্রব্যের মধ্যে আছে ধান, কফি, চিনি, তুলা, তামাক ও দ্বীপের দক্ষিণভাগে উৎপন্ন নীল। এখানে প্রায় ত্রিশ লক্ষ লোকের বাস। এরা মূলত জাভা দ্বীপ থেকে খ্রিস্টপূর্ব ১ম সহস্রাব্দে আগত সাসাক জাতির লোক। এছাড়া ১০%-এর মত বালি জাতির লোক এখানে বাস করে। সাসাকেরা ইসলাম ধর্মাবলম্বী এবং এ কারণে দ্বীপের সর্বত্র মসজিদ দেখতে পাওয়া যায়।
পার্শ্ববর্তী বালি দ্বীপের চেয়ে লম্বক দ্বীপের প্রাকৃতিক সৌন্দর্য অপেক্ষাকৃত বেশি নির্মল। মাতারাম শহরের ঠিক উত্তরে অবস্থিত সেনগিগি নামের এলাকাটি এখানকার প্রধান পর্যটন কেন্দ্র। কুতা এলাকার অকলুষিত সমুদ্র সৈকতগুলি এবং সার্ফিংয়ের জন্য এর নিকটবর্তী সমুদ্র প্রশংসা লাভ করেছে।
সমাজবিজ্ঞান
সমাজবিজ্ঞান বা সমাজবিদ্যা বা সমাজতত্ত্ব মানুষের সমাজ বা দলের বৈজ্ঞানিক আলোচনা শাস্ত্র। এতে সমাজবদ্ধ মানুষের জীবনের সামাজিক দিক নিয়ে আলোচনা করা হয়। সমাজ বিষয়ক গবেষণা অতীত কাল থেকেই প্রচলিত ছিল। তবে অগাস্ট কোঁৎ সর্বপ্রথম ১৮৩৮ সালে এর রীতিবদ্ধ আলোচনা করেন। এছাড়া হার্বার্ট স্পেনসার সমাজবিজ্ঞানের মূলনীতিগুলি স্থাপনে গুরুত্বপূর্ণ ভূমিকা রাখেন। আধুনিক সমাজবিজ্ঞানের মূল স্থপতি হিসেবে ফরাসি পণ্ডিত এমিল ডুর্খাইম এবং জার্মান সমাজবিজ্ঞানী মাক্স ভেবারের নাম উল্লেখযোগ্য।
সবচেয়ে উঁচু স্তরের প্রকাশনা হিসেবে রয়েছে সোশ্যিওলোজিক্যাল পার্সপেক্টিভস্, দি আমেরিকান সোশ্যিওলোজিক্যাল রিভিউ, দি আমেরিকান জার্নাল অব সোশ্যিওলোজি, দ্য ব্রিটিশ জার্নাল অব সোশ্যিওলোজি এবং সোশ্যিওলোজি। এছাড়াও আরো খ্যাতনামা প্রকাশনা বিশ্বব্যাপী ছড়িয়ে-ছিটিয়ে রয়েছে।
সমানুভূতি
সমানুভূতি () বলতে অন্য কোন ব্যক্তির আবেগ-অনুভূতি বোঝার ও তার অংশীদারী হবার ক্ষমতাকে বোঝায়। জার্মান মনোবিজ্ঞানী টেওডোরে লিপ্‌স (Theodore Lipps) সর্বপ্রথম ধারণাটির ব্যাপারে লেখেন (লিপ্‌স এ উদ্দেশ্যে জার্মান শব্দ Einfühlung "আইনফুলুং" ব্যবহার করেছিলেন)।
মানুষ সাধারণত অন্যের মুখভঙ্গি, দৈহিক অভিব্যক্তি, গলার স্বর, ইত্যাদি অনুকরণ করে অন্যের ভেতরের আবেগ-অনুভূতি উপলব্ধি করার চেষ্টা করে। এটি সাধারণত অবচেতন পর্যায়ে ঘটে থাকে।
স্নায়ুবিজ্ঞানে সমানুভূতির নানা ব্যাখ্যা আলোচনা করা হয়েছে। তাদের মধ্যে একটি হল দর্পণ স্নায়ুকোষ বা মিরর নিউরনের অভাব। অ্যাস্পারজার সিনড্রোম ও অন্যান্য অটিজম স্পেকট্রামের রোগে স্বতঃস্ফূর্ত সমানুভূতির অভাব দেখা যায়। তবে এ ধরনের রোগীদেরকে অন্যের আবেগ অবহিত করালে তাদের মধ্যে অন্য মানুষের থেকে বেশি সমানুভূতি হওয়া সম্ভব বলে কিছু বিশেষজ্ঞ মনে করেন।
জহেদন
জহেদন () দক্ষিণ-পূর্ব ইরানের শহর এবং সিস্তন ও বালুচিস্তন প্রদেশের রাদজধানী। এখানে প্রায় ৫ লক্ষ ৮০ হাজার লোকের বাস। এটি কোয়েটা-জহেদন রেলপথের বড় স্টেশন। এটি একটি প্রধান সড়ক যোগাযোগ কেন্দ্র। এখানে একটি বিমানবন্দরও আছে। অতীতে এটি দোজ্‌দ-আব (আক্ষরিক অর্থে "পানি চোর") নামে পরিচিত ছিল। ১৯৩০ সালে রেজা শাহ পাহলভীর আমলে এর নাম বদলে জহেদন ("ধর্মীয় ব্যক্তিসমূহ") রাখা হয়।
জিঙ্ক অক্সাইড
জিঙ্ক অক্সাইড বা দস্তাম্লজ () একটি অজৈব যোগ যার রাসায়নিক সংকেত ZnO। এটি জলে অদ্রবণীয় সাদা গুঁড়া বিশেষ। রংচূর্ণ হিসেবে, ভেষজ মলমে, রবারের দ্রব্যাদি, লিনোলিয়াম, অয়েল ক্লথ, ইত্যাদিতে পূরক (filler) পদার্থ হিসেবে, সাদা রবার দ্রব্য ও সাদা কাচ নির্মাণে এটি ব্যবহৃত হয়।
গেয়র্গ জিমেল
গেয়র্গ জিমেল () (১৮৫৮-১৯১৮) জার্মান দার্শনিক ও সমাজবিজ্ঞানী। জিমেল সমাজবিজ্ঞানের একটি বিধিবদ্ধ (formal) ব্যবস্থা নির্মাণের চেষ্টা করেন যাতে ইতিহাস ও মানুষের অভিজ্ঞতার খুঁটিনাটি ব্যাপারগুলি বিমূর্তায়িত করা হয়েছিল। এর উপর ১৯০৮ সালে তিনি প্রকাশ করেন তাঁর "জোৎসিওলোগি, উন্টারজুখুঙেন উবার ডি ফর্মেন ডের ভেরগেজেলশাফটুং" "Soziologie, Untersuchungen über die Formen der Vergesellschaftung" ("সমাজবিজ্ঞান, সামাজিকীকরণের রূপসমূহের উপর অনুসন্ধান") গ্রন্থটি। ১৯০০ সালে প্রকাশিত "ডি ফিলোজোফি ডেস গেলডেস" "Die Philosophie des Geldes" গ্রন্থে তিনি মানব আচরণের উপর মুদ্রা অর্থনীতির প্রভাব আলোচনা করেন। এছাড়া তিনি সমাজ ও সংস্কৃতির অন্যান্য দিক নিয়েও প্রবন্ধ লিখেছেন। দর্শনের ক্ষেত্রে তাঁর প্রধান অবদান ১৯১৮ সালে প্রকাশিত "লেবেনসআনশাউং" "Lebensanschaung" ("জীবনদর্শন")। জিমেল ১৯১৪ থেকে ১৯১৮ সাল পর্যন্ত ষ্ট্রাসবুর্গ বিশ্ববিদ্যালয়ের অধ্যাপনা করেন।
রংকাস
রংকাস (ইংরেজি ভাষায়: Rhonchus, বহুবচনে Rhonchi "রংকি") ফুসসুসের ঘড়ঘড় শব্দবিশেষ, অনেকটা নাক ডাকার শব্দের মত। স্টেথিস্কোপ দিয়ে ফুসফুস পরীক্ষার সময় এই শব্দ শুনতে পাওয়া যায়। এটি সাধারণত কর্কশ ও অস্বাভাবিক। শ্বাসনালী ও বায়ুনালীতে অতিরিক্ত স্রাব সঞ্চয় হলে এই অবস্থার সৃষ্টি হয়। মিউকাস স্তর ফুলে উঠে বা টিউমারের কারণে বায়ুপথ বন্ধ হলেও এরকম শব্দ হয়।
ঘূর্ণন অক্ষ
ঘূর্ণন অক্ষ হল কোন বস্তুর এক প্রান্ত থেকে অপর প্রান্ত পর্যন্ত কল্পিত একটি সরলরেখা , যাকে ঘিরে বস্তুটি ঘোরে । যেমন পৃথিবীর ভিতর দিয়ে উত্তর-দক্ষিণ মেরু বরাবর একটি সরলরেখা কল্পনা করা হয়, যাকে কেন্দ্র করে পৃথিবী পূর্ব-পশ্চিমে ঘোরে । একে পৃথিবীর অক্ষ বা মেরুরেখা বলে । পৃথিবী তার অক্ষে সম্পূর্ণ একবার ঘুরতে ২৪ ঘণ্টা সময় নেয় ।
যে রেখা কোনো সুষম বস্তু অথবা চিত্রকে দু'টি প্রতিসম অংশে বিভক্ত করে তাকে অক্ষ বলে। যেমন- বৃত্তের ব্যাস।
প্রতিসাম্যের অক্ষ
যে রেখা কোন সুষম বস্তু বা চিত্রকে দুইটি প্রতিসম অংশে বিভক্ত করে, তাকে প্রতিসাম্যের অক্ষ বলা হয়। যেমন - বৃত্তের ব্যাস।
ফকির গরীবুল্লাহ
ফকির গরীবুল্লাহ (আনু. ১৬৮০-১৭৭০) এদেশের অষ্টাদশ শতাব্দীর একজন সাহিত্যিক। ফকির গরীবুল্লাহ হুগলি জেলার (তখনকার বর্ধমান এর অংশ) বালিয়া পরগনার হাফিজপুর গ্রামের অধিবাসী। গরীবুল্লাহ সম্পর্কে তেমন তথ্য পাওয়া যায় না। তাঁর পিতার নাম শাহ্ দুন্দীর (সাহা দুন্দি)। তথ্যের অভাবে গরীবুল্লাহ-এর সময় নির্ধারন করা দুরূহ।
তাঁর রচনা কোনগুলো তা নিয়েও মতবিরোধ আছে। তবে আমির হামজা প্রথম পর্ব তাঁর রচনা। ফকির গরীবুল্লাহ-এর ইউসুফ-জোলেখা নামে একটি কাব্যগ্রন্থ আছে। মুহম্মদ শহীদুল্লাহ মনে করেন, কাব্যটি ১৭৬৫ সালের পর রচিত। ঐতিহাসিকরা বলেন,আঠারো শতকের মধ্যভাগে ফকির গরীবুল্লাহ কয়েকটি পুঁথি রচনা করেন। সেগুলো হচ্ছে: ইউসুফ জোলেখা, আমির হামজা, সোনাভান ও সতয়পীরের পুঁথি।
তাঁর মৃত্যুর কোনো সঠিক সাল, বা তারিখ পাওয়া যায় না।
তিকাল
তিকাল (ইৎসা মায়া: Tik'al "তিক'আল্‌" অর্থাৎ "কণ্ঠস্বরের জায়গা") হল প্রাচীন মায়া সভ্যতার সর্ববৃহৎ ধ্বংসাবশেষ শহর। বর্তমানে উত্তর গুয়াতেমালার পেতেন বাসিনে এটি অবস্থিত। এল পেটেন বিভাগে অবস্থিত, গুয়াতেমালার তিকালের জাতীয় পার্কের অংশ। ১৯৭৯ সালে এই স্থানটিকে জাতিসংঘ শিক্ষা, বিজ্ঞান ও সংস্কৃতি সংস্থা (ইউনেস্কো) পৃথিবীর ঐতিহ্য স্থান হিসেবে ঘোষণা করা হয়েছিল এবং বর্তমানে এটি একটি জনপ্রিয় পর্যটক কেন্দ্র। তিকালের সবচেয়ে কাছে শহরগুলো হল ফ্লোরেস এবং সান্তা এলেনা, প্রায় ৬৪ কিলোমিটার (৪০ মাইল) দক্ষিণপশ্চিমে অবস্থিত।
তিকাল ছিল প্রাচীন মায়া সভ্যতার রাজধানী এবং সর্বাপেক্ষা ক্ষমতাশালী রাজ্যের একটি। যদিও তিকালের স্মৃতিসৌধ স্থাপত্যর বয়স খ্রীষ্টপূর্ব ৪র্থ শতাব্দী পৌঁছ, কিন্তু তার প্রাচীন সময় কালের প্রায় ২০০ থেকে ৯০০ খ্রীষ্টাব্দ ধরা হয়। এই সময়টি, পুরো মধ্য আমেরিকা এলাকার জুড়ে মায়া অঞ্চলের রাজনৈতিকভাবে, অর্থনৈতিকভাবে এবং সৈন্য বাহিনী দ্বারা প্রভাব বিস্তার করে, যেমন কেন্দ্রীয় মেক্সিকানের মধ্যে তেওতিউয়াকান প্রভাব বিস্তার করেছিল। প্রমাণিত হয় যে, ৪র্থ খ্রীষ্টাব্দে তেওতিউয়াকানের দ্বারা তিকাল জয় করা হয়েছিল। প্রাচীন কালের শেষে দিকে, নতুন কোনও গুরুত্বপূর্ণ স্মৃতিসৌধ তিকালতে নির্মাণ করা হয়নি ববং অভিজাত প্রাসাদগুলোকে পোড়ানো হয়েছিল।
তিকালের রাজবংশীয় লাইন, খ্রীষ্টাব্দ ১ম শতাব্দীর আগে থেকে হিসেব করা হয়েছে, ৮০০ বছর বিস্তারে অন্তত ৩৩ শাসনকর্তা অন্তর্ভুক্ত করেছিল।
ওদ
ওদ () দক্ষিণ-পশ্চিম ফ্রান্সে পিরেনিজ পর্বতমালার পাদদেশে, ঐতিহ্যবাহী লংগদক অঞ্চলে অবস্থিত একটি দেপার্ত্যমঁ। এর উত্তরে তঁ, উত্তর-পূর্বে এরো, দক্ষিণে পিরেনে-ওরিয়ঁতাল, উত্তর-পশ্চিমে ওত-গারন ও পশ্চিমে আরিয়েজ দেপার্ত্যমঁগুলি, এবং পূর্বে লিওঁ উপসাগর অবস্থিত। ওদের আয়তন ৬,১৩৯ বর্গকিলোমিটার। ওদ নদী এখানকার বৃহত্তম নদী। অঞ্চলটি কৃষিপ্রধান; ওয়াইনের ব্যবসাও গুরুত্বপূর্ণ।
ওদ দেপার্ত্যমঁ-র প্রশাসনিক কেন্দ্র তথা প্রেফেক্তুর হল কার্কাসন শহর। ওদ নদীটি শহরটি দ্বিবিভক্ত করে প্রবাহিত হয়েছে। নদীর বাম তীরে পড়েছে ভিল বাস এবং ডানদিকে পড়েছে মধ্যযুগীয় প্রাচীরঘেরা দুর্গশহর বা "সিতে"। ৫ম শতকে ভিজিগথ জাতির লোকেরা একটি রোমান শহরের ধ্বংসাবশেষের উপর দুর্গশহরটি নির্মাণ করে। ১৮৫৫ থেকে ১৮৭৯ সাল পর্যন্ত স্থপতি ভিওলে-ল্য-দুক এই দুর্গশহরটি পুনরুদ্ধার করেন। বর্তমানে এটি পর্যটকদের জন্য একটি আকর্ষণীয় স্থান। নার্বন শহর ভূমধ্যসাগর থেকে মাত্র ১২ কিমি ভেতরে অবস্থিত এবং কানাল দ্য লা রোবিন-এর মাধ্যমে সাগরের সাথে যুক্ত। আলে শহরের একটি ক্যাথিড্রালের ধ্বংসাবশেষ আছে; ৮৭৩ সালে এটির নির্মাণকাজ আরম্ভ হয়, ১০১৮ সালে এটি পুনর্নির্মাণ করা হয় এবং ১৫৭৭ সাকে প্রোটেস্টান্টরা এটিকে ভেঙে ফেলে। ১৭৯০ সালে পুরাতন লংদক প্রদেশের অংশবিশেষ নিয়ে ওদ দেপার্ত্যমঁটি গঠন করা হয়।
একোল দে বোজার
একোল দে বোজার () ফ্রান্সের কতগুলি প্রভাবশালী চারুকলা বিষয়ক উচ্চশিক্ষাপ্রতিষ্ঠানের নাম। এদের মধ্যে সবচেয়ে বিখ্যাত ও প্রধানটির নাম একোল নাসিওনাল সুপেরিয়র দে বোজার (École Nationale Supérieure des Beaux-Arts); এটি প্যারিসে, সেন নদীর বাম পাড়ে, লুভ্র জাদুঘরের উল্টোদিকে, ৬ষ্ঠ আরোঁদিসমঁ-তে অবস্থিত। ফ্রান্সের আরও আটটি শহরে "একোল নাসিওনাল দে বোজার" (École Nationale des Beaux-Arts) আছে; এগুলি হল দিজোঁ (Dijon), বুর্জ (Bourges), নঁসি (Nancy), লিয়োঁ (Lyon), লোরিয়াঁ (Lorient), রেন (Rennes), কাঁপার (Quimper) এবং ব্রেস্ত (Brest)।
১৬৪৮ খ্রিস্টাব্দে প্রথম একোলটি প্রতিষ্ঠা করা হয়। তখন এর নাম ছিল আকাদেমি দে বোজার।
একোল নাসিওনাল সুপেরিয়র দে বোজার
একোল নাসিওনাল সুপেরিয়র দে বোজার () একটি ফরাসি উচ্চশিক্ষা প্রতিষ্ঠান। ১৮১৬ সালে বিভিন্ন রাজকীয় চারুকলা অ্যাকাডেমিগুলিকে একত্র করে এটি প্রতিষ্ঠা করা হয়। এটি ফরাসি সংস্কৃতি মন্ত্রণালয়ের অধীন। এখানে শিল্পী, ছাপচিত্রশিল্পী এবং ভাস্করদের প্রশিক্ষণ দেওয়া হয়। এখানে পাঁচ বছর প্রশিক্ষণের পর ভিজুয়াল আর্টস-এ উচ্চতর ডিগ্রী প্রদান করা হয়। ১৬ থেকে ২৬ বছর বয়সীদের জন্য উন্মুক্ত এক পরীক্ষার মাধ্যমে ছাত্র ভর্তি করা হয়। ছাত্রদেরকে ভিজুয়াল আর্টসের বিভিন্ন ক্ষেত্র যেমন শারীরস্থান, দৃষ্টবভঙ্গি, এবং সাধারণ জ্ঞান যেমন শিল্পকলা ও সভ্যতার ইতিহাস, ইত্যাদির তাত্ত্বিক জ্ঞানদানের পাশাপাশি কর্মশালা হাতে কলমে কাজ শেখানো হয়। শিল্পকলার সমস্ত ক্ষেত্রের উপর ৩৮টি কর্মশালার ব্যবস্থা আছে এখানে। অতিরিক্ত এক বছর শিক্ষার পর স্নাতকোত্তর মাস্টার্স ডিগ্রী লাভ সম্ভব।
লিওঁ উপসাগর
লিওঁ উপসাগর () দক্ষিণ ফ্রান্সের লংগদক-রুসিয়োঁ এবং প্রোভঁস প্রদেশের উপকূলে অবস্থিত ভূমধ্যসাগরের একটি বাহু। উপসাগরটি পশ্চিমে ফ্রান্স-স্পেন সীমান্ত থেকে শুরু হয়ে পূর্বে ইল দিয়ের (Îles d'Hyères) নামক ফরাসি দ্বীপপুঞ্জ পর্যন্ত বিস্তৃত। লিওঁ উপসাগরে সাতটি নদী এসে পড়েছে (তেক, তেত, ওদ, অর্ব, এরো, ভিদুর্ল এবং রোন); এদের মধ্যে সবচেয়ে বিখ্যাতটি হল রোন নদী, যা দক্ষিণ ফ্রান্সের উপকূলীয় অঞ্চলকে আল্পস পর্বতমালার সাথে যুক্ত করেছে। পার্বত্য অঞ্চল থেকে শীতল বায়ু যখন রোন উপত্যকার ভেতর দিয়ে নেমে আসে, তখন লিওঁ উপসাগরে এক ধরনের শুষ্ক, শীতল, উত্তুরে ঝোড়ো বায়ু প্রবাহিত হয়, যার স্থানীয় নাম মিস্ত্রাল (mistral)।
মার্সেই (Marseille), সেত (Sète) ও তুলোঁ (Toulon) লিওঁ উপসাগরের উপকূলে অবস্থিত প্রধান সমুদ্রবন্দর। উপসাগরটির উপকূল বৈচিত্র‌্যময়; এটি পিরেনিজ পর্বতমালার একাংশ, কিছু লেগুন, লবণাক্ত জলাভূমি, রোন নদীর ব-দ্বীপ এবং চুনাপাথরের পাহাড় নিয়ে গঠিত।
বালেয়ারীয় সাগর
বালেয়ারীয় সাগর (স্পেনীয় ভাষায়: Mar Balear, কাতালান ভাষায়: Mar Catalanobalear) বালেয়ারীয় দ্বীপপুঞ্জ ও আইবেরীয় উপদ্বীপের মধ্যবর্তী ভূমধ্যসাগরীয় জলভাগ। বালেয়ারীয় সাগরের একাংশ কাতালান সাগর নামেও পরিচিত। এই সাগরে স্পেনের এব্রো নদী পতিত হয়েছে।
মারাকাইবো হ্রদ
মারাকাইবো হ্রদ (স্পেনীয় ভাষায়: Lago de Maracaibo "লাগো দে মারাকাইবো") উত্তর-পশ্চিম ভেনেজুয়েলার একটি অগভীর জলাশয়, যা মারাকাইবো বেসিনের ১৩,৩০০ বর্গকিলোমিটার এলাকা জুড়ে অবস্থিত। ১৯৫ কিলোমিটার দীর্ঘ হ্রদটি উত্তরে ৫৫ কিলোমিটার দীর্ঘ তাবলাসো প্রণালীর মাধ্যমে ভেনেজুয়েলা উপসাগরের সাথে সংযুক্ত। কাতাতুম্বো, সান্তা আনা, ও চামা নদীগুলি হ্রদটিতে মিষ্টি পানি বয়ে নিয়ে আনে। হ্রদটির উত্তরের অংশের পানি কিছুটা লোনা।
মারাকাইবো হ্রদটি মারাকাইবো এবং কাবিমাস বন্দরগুলির জন্য একটি প্রধান জাহাজপথ হিসেবে কাজ করে। হ্রদটির নিচে ও আশেপাশে মারাকাইবো বেসিনে পেট্রোলিয়ামের মজুদ আছে, ফলে এটি ভেনেজুয়েলার একটি গুরুত্বপূর্ণ অর্থনৈতিক অঞ্চল। উত্তরে হ্রদের মুখের কাছে ৮.৭ কিলোমিটার দীর্ঘ ও ১৯৬২ সালে নির্মিত জেনারেল রাফায়েল উর্দানেতা সেতু বিশ্বের দীর্ঘতম সেতুগুলি একটি।